Záhorská Bystrica za linku do Dúbravky platiť nechce, žiada iný postoj mesta

Mesto prevádzkovanie linky podmieňuje finančnou spoluúčasťou mestskej časti, Záhorská Bystrica to odmieta.

BRATISLAVA. Predstavitelia bratislavskej Záhorskej Bystrice apelujú na magistrát hlavného mesta, aby prehodnotil svoj postoj k zriadeniu autobusovej linky, ktorá by mestskú časť spájala s Dúbravkou a električkovou radiálou. Mesto prevádzkovanie tejto linky podmieňuje finančnou spoluúčasťou mestskej časti, to však Záhorská Bystrica považuje za neopodstatnené. Starosta Záhorskej Bystrice Jozef Krúpa zdôrazňuje v tejto súvislosti demografické zmeny i navýšenie príspevku mestskej časti v rámci príjmov hlavného mesta. Konkrétne poukazuje na to, že kým v roku 2005 prispelo 2627 obyvateľov Záhorskej Bystrice zo svojich daní do mestskej pokladnice sumou 859.311 eur, v roku 2016 prispelo mestu z výnosov daní 4930 obyvateľov sumou 1.470.582 eur. "Napriek zdvojnásobneniu počtu obyvateľov a zdvojnásobneniu daňových príjmov do mestskej pokladnice, sú služby, ktoré mesto poskytuje Záhorskej Bystrici v oblasti dopravy, nezmenené. Tak ako v roku 2005, aj v roku 2016 zabezpečuje spojenie Záhorskej Bystrice s centrom hlavného mesta linka č. 37, s obmedzeným napojením na električkové radiály, no zároveň so zvýšením počtu cestujúcich v súvislosti s trasovaním niektorých spojov až do Marianky," skonštatoval Krúpa. Je presvedčený, že pri porovnaní nákladov na prevádzkovanie novej linky a sumy, ktorou Bystričania prispievajú mestu zo svojich daní, dokáže mesto náklady pokryť i bez ďalšieho finančného príspevku mestskej časti. Krúpa zároveň zdôraznil, že potreba priameho spojenia mestskej časti so zastávkou električiek v Dúbravke je čoraz naliehavejšia. Argumentuje dynamickým nárastom obyvateľov mestskej časti i využívaním trasy do Dúbravky, ktorú mnoho Bystričanov využíva na ceste do školy či do práce. Magistrát však naďalej trvá na tom, že o zavedení novej linky smerujúcej zo Záhorskej Bystrice do Dúbravky bude možné rokovať len v prípade finančnej spoluúčasti mestskej časti na prevádzkových nákladoch. "Zriadenie novej autobusovej linky by znamenalo zvýšenie poskytovaného finančného príspevku z rozpočtu hlavného mesta pre DPB približne o 500.000 eur," informovala hovorkyňa Bratislavy Zuzana Onufer. Pripomenula tiež, že mesto už na začiatku toho roka vyšlo v ústrety požiadavke mestskej časti týkajúcej sa zvýšenia frekvencie spojov linky č. 37.


Putin má záujem spolupracovať s Čínou v nových oblastiach

Rbilaterálny obchod medzi oboma krajinami by mal tento rok dosiahnuť úroveň 100 miliárd dolárov.

PEKING. Ruský prezident Vladimir Putin pricestoval v piatok do Číny na trojdňovú návštevu zameranú na posilnenie rusko-čínskych hospodárskych a vojenských vzťahov, informuje agentúra DPA. Čínsky prezident Si Ťin-pching privítal svojho ruského kolegu s vojenskými poctami v pekinskej Veľkej sále ľudu. Putin pred cestou na adresu čínskeho prezidenta povedal, že je preňho "spoľahlivým partnerom a dobrým priateľom" a že Si Ťin-pching je jediným prezidentom, s ktorým oslavoval svoje narodeniny. "Bola to veľmi jednoduchá udalosť," priblížil ruský líder. "Vypili sme pohárik vodky a nakrájali trošku klobásy," dodal. Ruský prezident sa podľa agentúry AP v úvode návštevy stretol i s premiérom Li Kche-čchiangom. Ten priblížil, že "bilaterálny obchod medzi oboma krajinami by mal tento rok dosiahnuť úroveň 100 miliárd dolárov", a vyjadril presvedčenie, že Čína je pripravená na rozvíjanie spolupráce v tradičných i nových oblastiach ako je i jadrová energetika. Rusko a Čína majú v záujme posilniť spoluprácu v oblasti energetiky, infraštruktúry, vedeckých výskumov a technológií. Očakáva sa, že lídri v priebehu piatka podpíšu i viaceré obchodné dohody. Moskva sa v posledných rokoch sústredila na posilňovanie vzťahov s Áziou, keďže jej vzťahy so Západom sa v dôsledku konfliktu s Ukrajinou zhoršili, pripomína DPA.


Nemci pátrajú po desiatich iránskych špiónoch

Nemecké úrady vykonávajú celoštátne pátranie a razie.

BERLÍN. Nemecké úrady vykonávajú celoštátne pátranie po desiatich predpokladaných iránskych špiónoch, informovala v utorok agentúra AP. Hovorca nemeckej spolkovej prokuratúry Stefan Biehl pre AP vysvetlil, že hľadané osoby "realizovali v Nemecku špionáž inštitúcií a osôb v záujme entity napojenej na Irán." Polícia podľa neho podniká v utorok razie na základe tipu od nemeckých tajných služieb. Biehl nepotvrdil správu týždenníka Focus, podľa ktorej mali hľadaní podozriví sledovať Izraelčanov v Nemecku.


Brexit zvýšil podporu nezávislosti Škótska na 49 percent

Prispeli k tomu veľkou mierou voliči, ktorí si želajú zostať v Európskej únii.

EDINBURGH. Podpora nezávislosti Škótska od Spojeného kráľovstva sa zvýšila na najvyššiu úroveň za posledné štyri roky. Prispeli k tomu veľkou mierou voliči, ktorí si želajú zostať v Európskej únii, vyplýva z víkendových výsledkov nového prieskumu. Odtrhnutie sa od Británie v súčasnosti podporuje 49 percent dospelých v Škótsku, čo je nárast o štyri percentuálne body oproti poslednému takémuto prieskumu inštitútu YouGov pre denník The Times z júna 2018, informovala agentúra Reuters. Výsledky zverejnili v súvislosti s víkendovým dvojdňovým jarným zjazdom Škótskej národnej strany, ktorá sa zasadzuje za nezávislosť. Škótskej národnej strany pripravuje novú kampaň za nezávislosť po tom, ako s takouto snahou neuspela v referende v roku 2014, keď voliči odmietli samostatné Škótsko najmä pre obavy týkajúce sa ekonomiky. Za nezávislosť vtedy hlasovalo 45 percent zúčastnených voličov, proti ich bolo 55 percent. V britskom referende v roku 2016 sa nadpolovičná väčšina voličov vyslovila za vystúpenie z EÚ, známe ako brexit, zo štyroch krajín Spojeného kráľovstva však Škótsko a Severné Írsko hlasovali za zotrvanie v Únii, čo zvýšilo politické napätie. Británia sa v súčasnosti zmieta v politickom chaose a stále nie je jasné, kedy alebo či vôbec vystúpi z EÚ, píše Reuters. Prieskum YouGov tiež zistil, že 53 percent Škótov si myslí, že v najbližších piatich rokoch by sa nemalo konať ďalšie referendum o nezávislosti. Škótska premiérka a šéfka SNP Nicola Sturgeonová presadzuje druhý plebiscit pred rokom 2021, keď sa skončí súčasné volebné obdobie Škótskeho parlamentu. YouGov sa pýtal na názory 1029 dospelých v Škótsku po tom, ako Sturgeonová v stredu načrtla svoj ďalší plán týkajúci sa snahy o nezávislosť. Prieskum okrem toho ukázal, že voliči severne od anglickej hranice sa odvracajú od Konzervatívnej i Labouristickej strany. Škótski konzervatívci, odnož Konzervatívnej strany britskej premiérky Theresy Mayovej, by podľa prognóz mali v májových eurovoľbách prísť o svojho jediného zástupcu v Európskom parlamente. Až 40 percent z voličov, ktorí za nich hlasovali pred dvoma rokmi, totiž prešlo k novej Strane brexitu euroskeptika Nigela Faragea.


Koaličné návrhy odsunuli, premiér zatiaľ predčasné voľby vylúčil
 Verejná nahrávka
 Podcast
Pellegrini a voľby
 Komentár

BRATISLAVA. Po niekoľkohodinovom prerušovanom rokovaní koaličnej rady premiér Peter Pellegrini zo Smeru vylúčil predčasné voľby. Koaliční lídri na stretnutí riešili najmä návrhy daňových zákonov, ktoré predložila na parlamentnú schôdzu SNS bez predošlého schválenia vo vláde. Vlastné návrhy k nim potom pridali aj Smer a Most-Híd. Okrem lídrov koaličných strán bol na utorkovej koaličnej rade aj premiér Peter Pellegrini zo Smeru. Naopak, predseda Mosta-Hídu Béla Bugár chýbal pre operáciu chrbtice. "Nikto z nás nemá momentálne právo informovať o záveroch koaličnej rady. Bude sa ďalej rokovať. Máme veľa tém, takže sa budeme ešte veľa rozprávať," povedal hneď po koaličnej rade Pellegrini. O výsledkoch rokovania napokon podvečer informovali šéfovia poslaneckých klubov koaličných strán vrátane predsedu Smeru Roberta Fica. Povedal, že podľa toho, ako v utorok prebiehalo rokovanie koaličnej rady, sa koalícia počas apríla dohodne na podpore viacerých návrhov zákonov. Všetci traja si pochvaľovali, že diskusia bola konštruktívna. Fico na brífingu neodpovedal na otázku, ako vníma Pellegriniho víkendové vyjadrenie, že on by nebýval v byte daňového podvodníka Ladislava Bašternáka. Byt v komplexe Bonaparte, v ktorom Fico býva, Bašternákovi roky patril, štátu prepadol pred niekoľkými dňami ako súčasť trestu pre odsúdeného Bašternáka. Koalícia sa nakoniec dohodla, že na májovú schôdzu odsunie nielen nové návrhy SNS, ale aj návrhy Smeru a Mosta, hoci niektoré z nich už boli tesne pred schválením. K nim patrí napríklad tlačový zákon, v ktorom poslanci Smeru Miroslav Číž a Dušan Jarjabek navrhujú zavedenie práva na odpoveď pre politikov. S návrhom na odsunutie poslaneckých koaličných návrhov zákonov prišiel šéf poslaneckého klubu Mosta-Hídu Tibor Bastrnák. "Kľúč bol v tom, že odsunutie sa vzťahovalo najmä na poslanecké koaličné návrhy, ktoré vstupovali do štátneho rozpočtu," hovorí Číž. Označil to za kompromis koalície. Pri téme predčasných volieb dodal, že vidí silný potenciál na možnú dohodu. "Ešte to nie je v hraničnej polohe." Podpredseda SNS Jaroslav Paška pred začiatkom parlamentnej schôdze reagoval na otázku, či má SNS záujem o predčasné voľby, slovami "nič také som nepočul". Poslankyňa SNS Eva Antošová povedala, že v koalícii vidí priestor na dohodu. Predseda SNS Andrej Danko ohlásil viaceré návrhy ako zníženie dane z príjmov právnických osôb na 15 percent či zníženie dane z pridanej hodnoty na všetky potraviny na 10 percent na videu začiatkom marca s tým, že staré koaličné rady už prestávajú fungovať. Na začiatku schôdze opoziční poslanci navrhovali odvolanie podpredsedu parlamentu Martina Glváča zo Smeru pre jeho esemeskovú komunikáciu s Marianom Kočnerom, ktorý je obvinený z objednávky vraždy Jána Kuciaka. Cez poslancov koalície to však neprešlo. Pred samotnou schôdzou rokovalo aj poslanecké grémium, na ktoré chodia zástupcovia všetkých parlamentných strán. Šéfka poslaneckého klubu OĽaNO Veronika Remišová po grémiu povedala, že dohoda o tom, či o návrhoch zákona od SNS budú rokovať na tejto schôdzi, alebo ich presunú na ďalšiu, nie je. Dodala, že vzhľadom na napätie v koalícii bude problém aj pri voľbách kandidátov na ústavných sudcov, ktoré sú naplánované na 3. apríla. Remišová predpokladá, že koalícia nebude schopná dohodnúť sa na menách kandidátov, a preto sa voľby budú znova opakovať. Podpredsedníčka SaS Lucia Ďuriš Nicholsonová povedala, že na grémiu sa predseda parlamentu Danko z SNS tváril, že v koalícii sa nič vážne nedeje. Za Smer sa na grémiu zúčastnili Martin Glváč, Miroslav Číž a Dušan Jarjabek. V koalícii je okrem sporných návrhov SNS aj ďalší spor. SNS odmieta finančnú pomoc 105 miliónov dolárov od USA na rekonštrukciu niektorých letísk na Slovensku s odôvodnením, že hrozí strata suverenity krajiny. Premiér Pellegrini a minister zahraničia Miroslav Lajčák (nominant Smeru) sú však za pokračovanie rokovaní s USA. Premiér minulý týždeň v piatok prvýkrát pripustil predčasné voľby, keď povedal, že sa mu zdá, že sa koalícia začína odkláňať od priorít. V sobotu mu SNS odkázala, že ak vidí jediné riešenie v predčasných voľbách, podporí ich. Keď odpovedal, že z pomoci od USA netreba robiť divadlo, Dankova strana mu odkázala, že premiérom sa stal zhodou náhod a jeho názor nie je politicky významný. Jediným partnerom pre SNS je predseda Smeru Robert Fico. Predčasné voľby pripúšťali aj viacerí vládni poslanci.


Pozerajte naživo úplné zatmenie Slnka v Amerike

Úkaz začne po siedmej hodine večer nášho času.

SALEM, BRATISLAVA. Úplne zatmenie Slnka v pondelok 21. augusta je jednou z najväčších astronomických udalostí roku 2017. Úkaz môžete sledovať online aj zo Slovenska v živom prenose Národného úradu pre letectvo a vesmír NASA, ktorý je vyššie. Úplne zatmenie sa začne o 19:15 hod. nášho času. Úplne zatmenie, keď Mesiac zatieni celý disk Slnka, si na vlastné oči pozrú iba obyvatelia Oregonu, Idaha, Wyomingu, Nebrasky, Missouri, Kentucky, Illinois, Tennessee a Južnej Karolíny. Čiastočné zatmenie Slnka uvidia aj ostatní obyvatelia Severnej Ameriky, časti južnej Ameriky, západnej Európy a v častiach Afriky a severovýchodnej Ázie. Zatmenie môžete naživo pozerať aj cez NASA TV, Twitter, či službu Ustream.


Slabá libra pritiahla do Veľkej Británie viac turistov

LONDÝN. Počet turistov prichádzajúcich do Veľkej Británie z Číny počas tohto leta stúpol takmer o pätinu. Firma ForwardKeys, ktorá analyzuje vývoj turizmu, uviedla, že oslabenie libry zvýšilo kúpnu silu turistov. Libra tento týždeň voči doláru klesla na 31-mesačné minimum pre silnejúce dohady o tom, že Británia by mohla z EÚ odísť bez dohody. "Toto leto pravdepodobne príde do Británie najväčší počet čínskych turistov v histórii," uviedol hovorca firmy ForwardKeys David Tarsh. Dodal pritom, že počet turistov z Indie vzrástol o 20 %, z Japonska o 10 % a z USA o 5 %. Informuje o tom portál bbc.com.Ekonómka banky Standard Chartered Sarah Hewinová uviedla, že pre oslabenie libry návštevníci nadobudli pocit, že sú bohatší. "Pokles hodnoty libry oproti čínskej mene znamená, že kúpna sila čínskych turistov prichádzajúcich do Británie sa za posledné tri mesiace zvýšila o zhruba 5 percent," konštatovala.Pokiaľ však ide o návštevníkov z Európy, britská turistická agentúra Visit Britain uviedla, že existujú určité obavy z vplyvu neistoty súvisiacej s brexitom. Najnovšie údaje britského štatistického úradu ONS ukázali, že počet európskych návštevníkov v Británii v prvom kvartáli tohto roka v podstate stagnoval, keďže medziročne sa zvýšil iba o 2 percentá.


Island je stále bez vlády, koaličné rozhovory Strany pirátov zlyhali

REYKJAVÍK. Tretí pokus o zostavenie novej islandskej vlády zlyhal v pondelok po tom, ako koaličné rozhovory medzi piatimi stranami pod vedením Strany pirátov za účasti Ľavicových zelených, Sociálnodemokratickej aliancie, strany Obnova a Žiarivej budúcnosti nepriniesli želané výsledky. Líderka nekonformnej Strany pirátov Birgitta Jónsdóttir vrátila mandát prezidentovi a vyjadrila sklamanie nad vzniknutou situáciou. "Ak ľudia nie sú pripravení vydať sa na dlhú cestu zo svojej komfortnej zóny, nemôžete ich nútiť, aby sa pridali ku koalícii," vyhlásila Jónsdóttir na margo rozhovorov. Islandský prezident Gudni Jóhannesson ju 2. decembra požiadal, aby vytvorila vládu; Jónsdóttir počas uplynulých desiatich dní viedla intenzívne rozhovory s lídrami zmienených politických subjektov. Spoločne by mali 34 poslaneckých kresiel - o dve viac, než je treba na väčšinu v 63-členom zákonodarnom zbore. Predsedníčka Ľavicových zelených Katrín Jakobsdóttir, ktorá sa predtým neúspešne pokúsila zostaviť podobnú koalíciu, tiež vyjadrila sklamanie. "Toto bola koalícia, ktorú sme považovali za najlepšiu," uviedla s tým, že rozdiel medzi stranami bol príliš výrazný. Zároveň nevylúčila možnosť menšinovej koalície. V počiatočných fázach koaličného dialógu Birgitta Jónsdóttir vyjadrila nádej, že pokus o "sformovanie koalície zo stredu" namiesto tlačenia všetkých strán smerom naľavo bude prospešnejší pre nájdenie spoločného programu. Prezident pôvodne poveril zostavením koalície predsedu Strany nezávislosti Bjarniho Benediktssona. Predčasné voľby, ktoré sa kvôli škandálu Panama Papers konali 29. októbra a nie v apríli budúceho roka, vyústili do roztriešteného parlamentu so siedmimi stranami. Situácia je podľa webového portálu Grapevine.is nejasná - možná je menšinová vláda, vláda národného porozumenia, ale aj konanie ďalších volieb.


Tvorcovia režimu, ktorý masakruje Aleppo, si užívajú luxusný exil

Ľudia, ktorí založili vražedný asadovský režim, si užívajú luxus. Manželka prezidenta sa do exilu zatiaľ nechystá.

DAMASK, BRATISLAVA. Ruža púšte, nazval v roku 2011 Asmu Asadovú magazín Vogue. „Pri rozhovore sa drží témy ako bankár, no zároveň je priateľská, ako nová známa, ktorú spoznáte na príjemnej koktejlovej párty,“ napísala tá istá autorka o rok neskôr pre Newsweek. Ten článok však mal už iný podtón. Nevolal sa púštna ruža, ale Pani Asadová ma podviedla. „V skutočnosti je to prvá dáma pekla,“ napísala o Asadovej novinárka Joan Juliet Bucková. Asadová naozaj prešla v očiach západných médií veľkým prerodom. Pred rokom 2011 túto britskú rodáčku so sýrskymi koreňmi a najmä manželku sýrskeho prezidenta Bašara Asada označovali za vzor. Krásna, moderná, tvár budúcnosti Blízkeho východu, lepšia polovica diktátora. Potom však prišla krvavá občianska vojna a ona stále stojí pri svojom manželovi, ktorý má na svedomí státisíce životov. V utorňajšom rozhovore pre televíziu Rossija 24 vyhlásila, že ostáva vo vlasti napriek tomu, že mala ponuky na odchod. Loading
 ... „Ich súčasťou boli záruky bezpečia a ochrany pre moje deti, dokonca aj finančné zabezpečenie,“ vyhlásila. „Nie je ťažké povedať, odkiaľ prišli. Bol to jasný pokus o poškodenie dôvery Sýrčanov vo svojho prezidenta.“ Pokračuje tak vo svojom živote mimo frontovej línie, stretáva sa s ľuďmi a dodáva im vieru v režim. V režim, ktorý zároveň už roky bombarduje civilné oblasti v Aleppe a v posledných dňoch svoje akcie dokonca znásobil. Osud trojročného utečenca Ajlana Kurdího, ktorého telo vyplavilo na tureckého brehy označila za tragédiu. Takisto zraneného a otraseného Umrana Dakníša, ktorého fotografia z Aleppa obletela svet. Dodáva však, že trpia rodiny na oboch stranách frontu. A pritlačiť na manžela, s ktorým sa zoznámila, kým ešte žila v Londýne, sa teda nechystá. Ani odísť. Skúsenosti jej príbuzných pritom naznačujú, že život sýrskych špičiek v exile nemusí znamenať život v chudobe. Tejto téme sa venovala nedeľňajšia verzia londýnskeho denníka Times. „Aleppo je v plameňoch a jeho deti zomierajú, ale pre troch ľudí, ktorí vybudovali súčasný sýrsky režim, a ich rodiny je život sladký, luxusný a bezpečný,“ začína sa článok. Napríklad Rifat Asád, 79-ročný strýko súčasného prezidenta. Aj keď v 80-tych rokoch ho vyhnali do exilu, lebo organizoval krvavý pokus o zvrhnutie Hafíza Asada, svojho brata, otca súčasného prezidenta a vtedajšieho lídra, teraz žije na striedačku v Paríži, v Londýne a v španielskom pobrežnom meste Marbella. Samozrejme, vo všetkých prípadoch v luxusných vilách. Muž, ktorý má na svedomí masaker v meste Hamá s desiatkami tisíc obetí, odišiel vraj bez peňazí, v súčasnosti sa jeho majetok odhaduje 90 miliónov eur. Až nedávno ho vo  Francúzsku obvinili z korupcie a zmrazili jeho kontá. Nikto totiž netuší, ako sa k majetku dostal. Hovorí sa, že Hafíz mu na nátlak matky posielal peniaze, on sám tvrdí, že ho finančne podporoval už zosnulý saudskoarabský kráľ Abdalláh. Loading
 ... Luxusný život si žije aj Mustafa Tlass, bývalý minister obrany, ktorý teraz tiež tvrdí, že stojí v opozícii režimu. Jeho dcéra v Paríži organizuje luxusné večierky, vnuk sa zas na sociálnych sieťach pravidelne chváli novými športiakmi a vilou s bazénom. V luxusnom parížskom paláci štylizovanom na spôsob rozprávok z tisíc a jednej noci žije ďalší „odporca sýrskeho režimu“ Abdal Halím Chaddám Ten ešte ako minister obrany vytvoril v 70-tych rokoch spojenectvo Sýrie s Iránom a organizoval samovražedné útoky v Libanone – zomrelo 241 amerických vojakov a 58 francúzskych. Títo traja muži boli zakladatelia asadovského režimu, ktorý ničí Sýriu, no ani po odchode z vlasti sa teda nemajú zle. „Pre Sýrčanov je zdrvujúce pozerať, ako predvádzajú svoje ukradnuté bohatstvo po celej Európe, kým milióny ich krajanov žijú v utečeneckých táboroch,“ citujú Times Chrisa Doyla z Rady pre arabsko-britské porozumenie. „Ani desaťročia po svojich zločinoch nie sú potrestaní, čo naznačuje, že páchatelia masakrov v Aleppe sa s najväčšou pravdepodobnosťou takisto nedočkajú spravodlivosti.“   Tento text ste mohli čítať vďaka tomu, že platíte za obsah. Vážime si to.


Vedúci ekonomický index v USA vzrástol vo februári na vyše desaťročné maximum

Vývoj americkej ekonomiky bude v nasledujúcich mesiacoch priaznivý.

WASHINGTON. Hlavný ukazovateľ ďalšieho vývoja americkej ekonomiky zaznamenal rast aj vo februári, pričom sa dostal na najvyššiu hodnotu za viac než desať rokov. To signalizuje, že vývoj americkej ekonomiky v nasledujúcich mesiacoch bude priaznivý. Inštitút Conference Board zverejnil, že vedúci index hlavných ekonomických ukazovateľov (Leading Economic Index - LEI), ktorý predpovedá vývoj americkej ekonomiky v nasledujúcich šiestich mesiacoch, vzrástol vo februári medzimesačne o 0,6 % na 126,2 bodu. To znamená rovnaké tempo rastu už tretí mesiac po sebe, keď index zaznamenal rast o 0,6 % v januári aj decembri. Výsledok je lepší, než očakávali ekonómovia, ktorí počítali s rastom LEI o 0,4 %. Pod rast kľúčového indexu sa podpísala väčšina z 10 ukazovateľov, ktoré sa na indexe podieľajú. Ako uviedol Ataman Ozyildirim z Conference Board, negatívne sa na celkovom indexe podieľal iba počet vydaných stavebných povolení.


Zimbabwe prepustí obvinenú Američanku na kauciu

Polícia ju zadržala pre to, že 93-ročného prezidenta Mugabeho na Twitteri označila za chorého muža.

HARARE. Sudca v Zimbabwe stanovil, že občianku Spojených štátov - obvinenú z urážky prezidenta Roberta Mugabeho - by mali prepustiť na kauciu. Jej výška bola stanovená v prepočte na tisíc dolárov. Informovala o tom vo štvrtok agentúra AP. Dvadsaťpäťročná Martha O'Donovanová musí tiež odovzdať svoj cestovný pas a ohlasovať sa na polícii dvakrát do týždňa. Polícia zadržala O'Donovanovú v piatok (3. 11.) v hlavnom meste Harare za to, že 93-ročného prezidenta Mugabeho na Twitteri označila za "chorého muža". Voči zadržanej vzniesli v tejto súvislosti obvinenia z podvratnej činnosti. Ak O'Donovanovú usvedčia, hrozí jej až 20 rokov väzenia. Tiež čelí obvineniu z podkopávania autority a urážania prezidenta, za čo môže byť odsúdená na jeden rok. Američanka zo štátu New Jersey opäť predstúpi pred zimbabwiansky súd 15. novembra. O'Donovanová pracuje pre miestnu internetovú televíziu Magamba TV zameranú na mládež. V súvislosti s O'Donovanovej zadržaním ide o prvý takýto prípad, odkedy Mugabe v októbri vymenoval do svojej vlády ministra pre kybernetickú bezpečnosť, uviedla ľudskoprávna skupina Zimbabwe Lawyers for Human Rights (ZLHR). Týmto vymenovaním si od aktivistov vyslúžil kritiku, že sa pokúša obmedziť slobodu sociálnych sietí.


Strety polície a civilistov v Egypte si vyžiadali jednu obeť a 50 zranených

Polícia prišla vysťahovať nelegálnych obyvateľov.

KÁHIRA. Pri strete polície a civilistov v egyptskej Káhire zomrel jeden človek a ďalší 50 utrpeli zranenia, informovali tamojšie úrady. K sporu došlo na ostrove al-Varak ležiacom na rieke Níl, keď sa strážcovia zákona snažili vysťahovať tamojších obyvateľov, ktorí tam žili a používali štátnu pôdu bez povolenia. Podľa stanoviska ministerstva vnútra obyvatelia na policajtov zaútočili zbraňami a kameňmi, zatiaľ čo tí sa ich snažili rozohnať slzným plynom. Pri incidente sa zranilo 19 civilistov a 31 policajtov a staviteľov. Desať ľudí skončilo vo väzení. Polícia prišla vysťahovať nelegálnych obyvateľov ostrova v rámci celoštátne kampane, ktorou sa prezident Abd al-Fattáh as-Sísí snaží získať nelegálne kontrolovanú pôdu využívanú jednotlivcami či spoločnosťami pre zisk. Štátne médiá už niekoľko týždňov ukazujú zábery príslušníkov polície a armády, ktorí demolujú nelegálne postavené budovy alebo stavby fungujúce bez licencie. Ministerstvo vnútra zaznamenalo na ostrove zhruba 700 porušení nariadení týkajúcich sa budov a pôdy. Nelegálne využívanie pôdy a stavba budov na poľnohospodárskej pôde je v Egypte bežným javom.


Telo Francúza, ktorého odpojili od prístrojov, vydali vdove

Lambert bol od roku 2008 vo vegetatívnom stave.

PARÍŽ. Francúzske úrady v piatok vydali povolenie pochovať telesné pozostatky Vincenta Lamberta, ktorý zomrel vo štvrtok - deviaty deň po tom, ako mu lekári zastavili umelé vyživovanie a prísun tekutín. Ešte pred tým bola vykonaná pitva, ktorú nariadila prokuratúra v meste Reims (Remeš). Následne telo vydali Lambertovej vdove Rachel. Lambert bol od roku 2008, keď pri dopravnej nehode utrpel vážne poškodenie mozgu, vo vegetatívnom stave. Agentúra AFP s odvolaním sa na rôzne zdroje informovala, že Lambertov pohreb sa uskutoční v dohľadnom čase a vo veľmi úzkom rodinnom kruhu. Pitvu tela nariadila vo štvrtok prokuratúra mesta Reims, aby sa zistili presné príčiny Lambertovej smrti a overilo sa, či lekári pri odstavovaní umelého vyživovania a prísunu tekutín rešpektovali zákony. Výsledky pitvy budú známe o niekoľko týždňov, prípadne až mesiacov. Reimský prokurátor Matthieu Bourrette vo štvrtok na tlačovej konferencii vysvetlil, že cieľom tejto procedúry je "predísť akejkoľvek diskusii o kvalite starostlivosti" v Lambertovom prípade. Dodal pritom, že prokuratúra nemá podozrenie, že by v kauze Lambert bolo došlo k porušeniu zákona. Uviedol tiež, že pitvu nariadil vzhľadom na "osobitný kontext" smrti Lamberta, ktorého prípad vyvolal vo Francúzsku búrlivú diskusiu a pred rokmi viedol k rozkolu v rámci Lambertovej rodiny. Lambertovi rodičia, ktorí boli proti zastaveniu liečby a vyživovania svojho syna a roky súdnou cestou bojovali za jeho právo na život, prostredníctvom svojich advokátov vo štvrtok odsúdili francúzsky štát za "zločin" spáchaný na svojom synovi. Podľa ich slov bol Vincent Lambert okrem štátu "zabitý (aj) lekárom, ktorý porušil Hippokratovu prísahu". K Lambertovmu odpojeniu od umelého vyživovania a prísunu tekutín došlo v uplynulých rokoch viackrát - naposledy 2. júla po tom, ako kasačný súd, ktorý vo Francúzsku slúži ako najvyšší odvolací súd, zvrátil 28. júna predošlé rozhodnutie súdu nižšej inštancie. Ten koncom mája rozhodol o obnovení udržiavania životných funkcií, a to len niekoľko hodín po tom, ako lekári začali Lamberta v nemocnici v meste Reims odpájať.


Slovensko láka turistov na medzinárodnom veľtrhu v Londýne

V prvom polroku navštívilo Slovensko takmer 37-tisíc ľudí zo Spojeného kráľovstva.

BRATISLAVA. Slovensko sa v týchto dňoch prezentuje na veľtrhu cestovného ruchu v Londýne. Chcelo by prilákať na Slovensko viac návštevníkov, a to nielen zo Spojeného kráľovstva. Medzinárodný veľtrh World Travel Market London 2017 je totiž podľa hovorkyne ministerstva dopravy Karolíny Duckej lídrom na trhu v tomto odvetví. "Údaje týkajúce sa návštevnosti našej krajiny potvrdzujú, že sme obľúbenou a bezpečnou destináciou. Aktívna propagácia na veľtrhoch cestovného ruchu môže významne prispieť k zvyšovaniu záujmu zahraničných turistov o Slovensko. Rozvoj tohto odvetvia nám súčasne prináša aj pracovné príležitosti a rast regiónov," uviedol minister dopravy Árpád Érsek (Most-Híd). Práve pod rezort dopravy spadá oblasť cestovného ruchu. Podľa ministerstva pritom v prvom polroku 2017 navštívilo Slovensko takmer 37-tisíc občanov zo Spojeného kráľovstva. "Táto návštevnosť predstavuje nárast o 10 % v porovnaní s rovnakým obdobím minulého roka," doplnila Ducká. Turisti zo Spojeného kráľovstva tak podľa jej slov obsadili šiestu priečku v rebríčku TOP krajín z pohľadu aktívneho zahraničného cestovného ruchu Slovenska. "Briti prejavujú záujem najmä o pobyty v slovenských horách, návštevu miest, kultúrnych pamiatok a taktiež kúpeľov," vymenovala.


Británia sa prepadla v svetovom indexe detských práv

HAAG. Británia a Nový Zéland sa umiestnili na spodných priečkach globálneho rebríčka dodržiavania detských práv, ktorý zverejnila holandská mimovládna organizácia KidsRights. Slovensko skončilo v rebríčku 181 krajín sveta na 98. mieste. Index detských práv je zverejňovaný každoročne. Umiestnenie každej z krajín je v relatívnom pomere k jej bohatstvu. Preto sa mohlo stať, že takmer na konci tohtoročného indexu skončili tak vyspelé krajiny ako Británia a Nový Zéland, ktoré zaostali napríklad aj za Sýriou či Severnou Kóreou, informovala v utorok agentúra AFP. "Je hanba, že štáty ako Spojené kráľovstvo a Nový Zéland sú (skoro) na najnižších priečkach tohto indexu," povedal šéf organizácie KidsRights Marc Dulleart. K negatívnemu hodnoteniu oboch krajín podľa neho prispela diskriminácia detí migrantov a nedostatočná ochrana detí z chudobných rodín. Veľká Británia sa v rebríčku umiestnila na 170. mieste a Nový Zéland na 169. Posledné, 181. miesto patrí Afganistanu, pred ktorým je päť chudobných afrických krajín, ako sú Sierra Leone, Čad a Rovníková Guinea. Na vrchole rebríčka je Island nasledovaný Portugalskom, Švajčiarskom, Fínskom a Nemeckom. Index bol zostavený na základe údajov OSN v spolupráci s univerzitou v holandskom meste Rotterdam. Sú v ňom hodnotené krajiny, ktoré ratifikovali Dohovor OSN o právach dieťaťa a z ktorých sú k dispozícii relevantné údaje. Pri hodnotení sa berie do úvahy aktuálna situácia aj úroveň snáh zameraných na jej zlepšenie. Na prekvapivo vysokých priečkach (14. a 15.) sa podľa AFP umiestnili Thajsko a Tunisko. Organizácia KidsRights v tejto súvislosti ocenila, že aj s obmedzenými zdrojmi, ktoré majú k dispozícii, investujú všetko do budúcej generácie". Slovensku patrí v Indexe detských práv za rok 2019 až 98. miesto medzi Brazíliou a Litvou. Susedia SR sa umiestnili na vyšších priečkach: Rakúsko na 13., Česko na 22., Maďarsko na 44. a Ukrajina na 88. mieste. Poľsko sa v rebríčku, zverejnenom v pondelok na webovej stránke kidsrightsindex.org, nenachádza. Vojnou zmietaná Sýria je na 119. a komunistická Severná Kórea na 122. mieste.


Koordinovaná a tvrdá reakcia, píšu ruské médiá o vyhostení diplomatov

O možnom vplyve na prípadnú schôdzku Putina s Trumpom odmietajú ruskí diplomati hovoriť.

MOSKVA. Za bezpríkladne tvrdú označuje v utorok ruská tlač reakciu západných štátov na prípad dvojitého ruského agenta Sergeja Skripaľa, otráveného začiatkom marca na juhu Anglicka údajne ruským armádnym jedom. Vyhostenie zatiaľ celkom 138 ruských diplomatov z 23 krajín sveta je podľa komentára denníka Kommersant starostlivo pripraveným a koordinovaným krokom, ďalšie štáty navyše môžu nasledovať. Dnes vraj možno Slovensko a Belgicko, v ďalších dňoch Írsko. S odvolaním sa na svoje zdroje v Kremli noviny píšu, že návrh protiopatrení zostaví ruské ministerstvo zahraničia, rozhodovať bude prezident Vladimir Putin. O možnom vplyve na prípadnú schôdzku Putina s americkým prezidentom Donaldom Trumpom, ktorá sa vraj pripravuje, odmietajú podľa Kommersantu ruskí diplomati špekulovať. Renomovaný ruský politológ Fjodor Lukjanov v rozhovore pre denník predpovedal, že ruská reakcia bude symetrická. "Prinajmenšom na určitú dobu to pravdepodobne ochromí spoluprácu nielen s konkrétnymi štátmi, ale s celými blokmi krajín," povedal Lukjanov. Podľa odhadu ruských expertov ani vyšetrovanie otravy Sergeja a Julie Skripaľových diplomatickú roztržku nezmierni. "Pátranie Organizácie pre zákaz chemických zbraní pravdepodobne nespôsobí pádne dôkazy, ktoré by tú či onú stranu sporu prinútili radikálne zmeniť názor," usudzuje politológ Boris Makarenko. Ruský poslanec Leonid Kalašnikov v denníku Vedomosti neprikladá diplomatickej kríze väčší význam. "Naši budú vyhosťovať ich diplomatov, potom všetko stíchne, žiadne dôkazy o ruskej vine nájdené nebudú. Všetko sa potom vráti späť," povedal poslanec s tým, že žiadne "reálne škody" Rusku nevzniknú. "Uvažovať v rámci medzinárodného práva už nemá zmysel," usudzuje. Proti symetrickej ruskej odpovede na vyhostenie desiatok diplomatov sa na stránkach denníka Nezavisimaja gazeta postavil ruský diplomat Andrej Baklanov. "Nemyslím, že je potrebné na to reagovať. Hlasy volajúce po automatickej odpovedi sú nepremyslené, emotívne," uviedol Baklanov. Cieľom reťazového vyhostenia je podľa neho vtiahnuť rad krajín do konfliktu s Ruskom. "Pokiaľ na takú hru pristúpime, skomplikuje to naše vzťahy s ďalším množstvom krajín. Je nutné potrestať hlavne toho, kto za tým stojí, hlavný úder musí ísť proti Angličanom," je presvedčený ruský diplomat. Podľa denníka Izvestija blízkeho Kremľa je zvlášť prekvapivý rozsah reakcie Washingtonu, ktorý vyhostil 60 Rusov, teda oveľa viac než samotná Británia. Ruský amerikanista Andrej Šitov v denníku upozornil, že vypovedanie ruských diplomatov z USA prišlo krátko po tom, čo Trump zablahoželal Putinovi k víťazstvu v prezidentských voľbách a hovoril o príprave summitu. "Nový agresívny protiruský výpad tak nevyzerá ako nič iné ako prejav politickej schizofrénie. Činy sú ale dôležitejšie ako slová," konštatoval Šitov.


Richter zruší akreditáciu pre Čistý deň

Ministerstvo akreditáciu nemôže zrušiť kým nedostane vyjadrenie Akreditačnej komisie.

BRATISLAVA. Minister práce Ján Richter (Smer) bezodkladne zruší akreditáciu resocializačnému stredisku Čistý deň. V tlačovej správe to oznámilo ministerstvo práce a sociálnych vecí. Informoval o tom spravodajský portál HNonline. Ministerstvo rozhodnutie zrušiť akreditáciu Čistému dňu oznámilo predtým, než vo veci zasadne Akreditačná komisia. Rezort bez jej vyjadrenia rozhodnúť nemôže. Stredisku verdikt doručia až po zasadnutí, ktoré je plánované na 23. augusta 2017. Rezort je zo zákona povinný pred rozhodnutím požiadať o vyjadrenie Akreditačnú komisiu. Potom môže rozhodnúť v súlade alebo v rozpore s ním. Richter už takmer pred týždňom zrušil svoje pôvodné rozhodnutie o ponechaní akreditácie a vyhovel tak protestu Generálnej prokuratúry. Prokurátor voči rozhodnutiu protestoval pre viaceré pochybenia zo strany ministerstva. Hlavným dôvodom bolo práve rozhodnutie bez vyjadrenia Akreditačnej komisie, čím ministerstvo porušilo zákon. Podnet na prokuratúru podala aj poslankyňa Národnej rady Natália Blahová (SaS). Richter sa rozhodol prehodnotiť svoje rozhodnutie aj pre potvrdenie, že vyšetrovateľ Krajského policajného riaditeľstva v Trenčíne vzniesol obvinenie z prečinu sexuálneho zneužívania voči exzamestnancovi strediska. Podľa SaS ministerstvo práce zlyhalo pri vyšetrovaní kauzy Čistý deň a minister Ján Richter (Smer) odignoroval podozrenia o sexuálnom zneužívaní a týraní detí, ale aj fakty o porušovaní povinností a právnych predpisov zo strany tohto zariadenia. Ministerstvo tieto tvrdenia odmietlo s tým, že minister vždy v celom priebehu šetrenia bol a je pripravený na intenzívnu spoluprácu s orgánmi činnými v trestnom konaní. Rezort upozornil, že správny orgán ministerstva začal okamžite po odporúčaní akreditačnej komisie správne konanie voči zariadeniu už v septembri minulého roka, čoho súčasťou bola aj hĺbková kontrola zariadenia so všetkými závermi. Akreditáciu Čistému dňu vtedy ministerstvo neodobralo.


V piatich krajoch sa v noci na piatok môže vyskytnúť poľadovica

Na západnom Slovensku sa vplyvom vetra budú tvoriť snehové jazyky.

BRATISLAVA. Poľadovica sa na slovenských cestách môže vyskytovať aj počas noci a piatkového (9.2.) rána. Informuje o tom Slovenský hydrometeorologický ústav (SHMÚ) na svojej webovej stránke. "Tvorba poľadovice predstavuje potenciálne nebezpečenstvo pre ľudské aktivity, ako sú doprava, pohyb osôb, a tiež pre infraštruktúru. Výskyt poľadovice je v danej ročnej dobe a oblasti bežný, ale môže spôsobiť škody menšieho rozsahu," uvádzajú meteorológovia. S výnimkou severných okresov Žilinského, Banskobystrického a Prešovského kraja vydal SHMÚ pre celé územie Slovenska výstrahu 1. stupňa, ktorá platí do piatka 10.00 h. Meteorológovia varujú aj pred ojedinelou tvorbou snehových jazykov na západnom Slovensku, najmä na Záhorí a v okresoch Bratislava, Senec, Pezinok, Trnava, Piešťany, Hlohovec a Myjava. SHMÚ vydal pre tieto lokality výstrahu 1. stupňa s platnosťou do piatka 06.00 h.


Konflikt v Perzskom zálive by viedol k prudkým výkyvom cien ropy

Ceny ropy sa budú v prípade konfliktu vyvíjať v tvare písmena M.

LONDÝN. Ak sa Iránu podarí zablokovať Hormuzský prieliv, môžu ceny ropy v prvej fáze vzrásť o 15 až 20 USD (13,31 až 17,75 eura) za barel (159 litrov). Následne sa však dá očakávať rýchly pokles cien, ak sa do situácie v oblasti vložia ozbrojené sily USA. Uviedla to poradenská spoločnosť Rapidan Energy Group, ktorá analyzovala možný vývoj cien ropy v prípade konfliktu s Iránom. Podľa firmy, ktorej analýzu zverejnila agentúra Reuters, sa ceny ropy budú v prípade konfliktu vyvíjať v tvare písmena M. To znamená, že spočiatku by zaznamenali prudký rast, po ktorom by nasledoval výrazný, avšak pravdepodobne predčasný pokles, nasledovaný ďalším výrazným rastom, pravdepodobne na ešte vyššiu úroveň než v prvom prípade. Dá sa očakávať, že prerušenie plavby cez Hormuzský prieliv bude trvať dlhšie, než trhy očakávajú, uviedla spoločnosť Rapidan. Podľa nej má Teherán možnosti zrealizovať viacero útokov na lode v prielive, čo by mohlo narušiť tranzit ropy "na viac týždňov, ak nie aj na dlhšie". Prípadné zastavenie dodávok ropy z tejto oblasti na svetové trhy počas siedmich dní by mohlo cenu ropy Brent posunúť na 80 USD - 90 USD za barel a v prípade, že by konfrontácia trvala mesiac alebo dlhšie, aj "výrazne nad 100 USD za barel". V súčasnosti sa cena Brentu pohybuje okolo 66,50 USD/barel. Po ukončení konfliktu by ceny spočiatku mierne klesli, udržali by si však prémiu minimálne 5 USD, keďže trhy by spočiatku vyčkávali, či k výpadkom nedôjde opäť. Možný ostrý konflikt by však mohol Teherán a Washington nútiť do vyjednávania a tak neskôr by ceny ropy mohli klesnúť pod úroveň, ktorú dosahovali pred narušením dodávok, keďže by sa počítalo s návratom miliónov barelov iránskej ropy späť na trhy, dodáva analýza firmy Rapidan. (1 EUR = 1,1269 USD)


Vodič, ktorý vrazil do davu v New Orleans, bol opitý. Dostal kauciu

Ak zloží 125-tisíc dolárov, prepustia ho s monitorovacím náramkom.

NEW ORLEANS. Americká polícia v nedeľu identifikovala muža, ktorý v sobotu zranil 28 ľudí, keď v opitom stave vrazil s autom do davu prizerajúcemu sa karnevalovému sprievodu. Podľa vyhlásenia polície v New Orleanse auto riadil opitý 25-ročný Neilson Rizzuto. Test jeho dychu po zatknutí ukázal, že mal v sebe trojnásobok povolenej hladiny alkoholu. Polícia ho obvinila z bezohľadného vedenia vozidla, ktorým zrazil ľudí a spôsobil 28 z nich zranenia. Do nemocnice previezli 21 zranených, z ktorých päť je vo vážnom stave. Komisár Robert Blackburn stanovil v nedeľu popoludní kauciu vo výške 125-tisíc dolárov. Ak ju Rizzuto zloží, bude prepustený s monitorovacím náramkom na členku do domáceho väzenia a bude mať zakázané šoférovať. K udalosti došlo v sobotu večer v historickom centre New Orleansu počas slávnostného sprievodu Krewe of Endymion. Ten prechádza veľkému new orleanskému karnevalu Mardi Gras, ktorý sa bude konať na budúci týždeň.


Šéf nemeckých tajných nahneval Turkov, spochybnil účasť Gülena na puči

Ankara si predvolala chargé d'affaires nemeckého veľvyslanectva v Turecku.

ANKARA. Chargé d'affaires nemeckého veľvyslanectva v Turecku predvolali v utorok na ministerstvo zahraničných vecí v Ankare, a to v súvislosti s výrokmi šéfa nemeckej Spolkovej spravodajskej služby (BND) Bruna Kahla. Ten v rozhovore pre spravodajský týždenník Der Spiegel netajil pochybnosti o tom, že za zmareným pučom z júla 2016 v Turecku bolo hnutie kazateľa Fethullaha Gülena. Podľa tureckého ministerstva zahraničných vecí svedčia tieto slová o "tolerantnom" a "ochrannom" postoji Nemecka k spomínanému hnutiu, ktoré turecké vedenie viní zo zodpovednosti za pokus o štátny prevrat z vlaňajšieho 15. júla. Turecké vládne zdroje navyše obviňujú nemeckú stranu, že poskytla útočisko stovkám stúpencov Gülena. Súčasne zdôraznili, že všetky dôkazy vrátane výpovedí pučistov sú dostupné a že z nich jasne vyplývajú kontakty s týmto hnutím. Zároveň pripomenuli, že verejne dostupná je taktiež komunikácia medzi sprisahancami pred zmareným pokusom o puč i počas neho. V podobnom duchu sa na adresu Berlína vyjadril už v nedeľu Ibrahim Kalin, hovorca tureckého prezidenta Recepa Tayyipa Erdogana.


DNES PÍŠE PETER JUŠČÁKKeď si fašista porozumie s komunistom

Autor je spisovateľ Tento rok priniesol do spoločnosti viacero varovných signálov o tom, že v hodnotách, ako sú demokracia, sloboda vyjadrovania a sloboda slova, nemáme celkom jasno. Pochopiteľne, po dvoch diktatúrach sa ich ovocie bude rozkladať ešte veľmi dlho. Vidíme, ako sa v rôznych médiách, najmä v neuchopiteľnom virtuálnom svete internetu bezbreho propagujú všemožné smery, idey, ideológie, dokonca aj hnutia smerujúce k potláčaniu slobody iných. Skúste latentným aj neskrývaným nacistom vyčítať ich verejné prejavy a hneď sa ozve jačanie o cenzúre a potláčanej slobode slova. Ich autori stále nemajú jasno v tom, kde je ich hranica slobody vyjadrovania, kedy ich právo na svoj názor musí byť korigované etickým princípom. A ak taký princíp autorovi chýba, nuž ho treba pripomenúť zvonka. Povedané inak, stretnutie rôznych názorov prebieha na rôznych kultúrnych úrovniach. Ak niektorej strane chýba osobný mravný korektív, potom aj diskusia prináša jednostranný nátlak i agresivitu. Od slov k činom nebýva ďaleko a medzi prejavy agresivity patria aj zdanlivo neškodné oslavy predstaviteľov diktátorských režimov, či už Tisa, alebo Husáka. Zlovôľu diktátorov nezjemnia ani najkrajšie kytice kvetov, ani stuhy s najkrajšou poéziou, ani slepá oddanosť ich nasledovníkov. Devastácia slobodného ducha začatá slovenským variantom nacizmu pokračovala mnohonásobným komunistickým vymývaním hláv. Potrvá ešte dlho, kým všetci obdivovatelia totalitných rodákov pochopia, že diktátori sú si rovní. Napríklad aj v tom, že nemajú v sebe ľudský rozmer. Že ich hlavný cieľ nie je prosperita všetkých ľudí dobrej vôle, ale nenávisť k nezávislému mysleniu. Nenávisť k triednym nepriateľom bola oficiálnou doktrínou komunizmu, podobne ako nenávisť k rasám v prípade nacizmu. Zatiaľ sa pričasto stretávame s názorom, že komunista, bojovník proti nacizmu je nositeľom pravdy a slobody, alebo opačne, že nacisti a ľudáci v boji proti komunizmu prinášali svojim zápasom nejaké hodnoty. Sú to príliš zjednodušené úsudky a nesmerujú k poznaniu skutočnej pravdy. Pravda o podstate totality by mohla znieť aj tak, že žiadna víťazná diktatúra v zápase s inou diktatúrou nemôže byť nositeľkou slobody – ale opäť len totality. Dostatočne sme sa o tom poučili po oslobodení od fašizmu. Ak však niekto kriticky poukáže na obidva diktátorské režimy, celkom prirodzene sa stáva nepriateľom ich oboch. Vtedy sa odvekí rivali dokážu vzácne spojiť. Tento text ste mohli čítať vďaka tomu, že platíte za obsah. Vážime si to.


Saakašvili dostal v Gruzínsku trojročný trest za zneužívanie moci

Gruzínsky exprezident je v súčasnosti jednou z hlavných postáv ukrajinskej opozície.

MOSKVA. V Gruzínsku odsúdili v neprítomnosti na tri roky väzenia bývalého prezidenta Michaila Saakašviliho, ktorý v súčasnosti žije na Ukrajine. Trest odňatia slobody mu v piatok udelil súd v Tbilisi za zneužívanie moci pri omilostení štyroch policajtov odsúdených za vraždu bankového úradníka Sandra Girgvlianiho. Gruzínske úrady požiadali Ukrajinu o Saakašviliho vydanie, tá však ich žiadosti nevyhovela. Exprezident na rozsudok už zareagoval na sociálnej sieti Facebook, kde ho označil za nelegálny a "v rozpore so všetkými medzinárodnými a národnými normami ako aj zdravým rozumom". "Súdiť prezidenta za využitie práva na udelenie milosti, ktoré nie je nijako obmedzované, hovorí o úplnej politickej povahe tohto procesu," napísal. Girgvlianiho zbili na smrť v roku 2006. Jeho telo našli deň po tom, ako sa pohádal s predstaviteľmi ministerstva vnútra v jednej z kaviarní v Tbilisi. Podľa kritikov sa vyšetrovatelia prípadu venovali zle a neochotne. Saakašvili bol blízky spolupracovník vtedajšieho ministra vnútra Vana Merabišviliho. Saakašvili bol prezidentom Gruzínska v rokoch 2004 až 2013. Na Ukrajine žije od roku 2015, pričom istý čas pôsobil aj ako gubernátor Odeského regiónu. Do tejto funkcie ho vymenoval ukrajinský prezident Petro Porošenko, neskôr sa však títo dvaja politici rozhádali a Saakašvili vzápätí prišiel o ukrajinské občianstvo. Aktuálne je tak človekom bez občianstva, keďže toho gruzínskeho ho v jeho bývalej vlasti zbavili už predtým. Saakašvili je v súčasnosti jednou z hlavných postáv ukrajinskej opozície.


Slavia Praha zdolala Borisov, Plzeň remizovala v Bukurešti

Pozrite si súhrn výsledkov utorkových stretnutí 3. predkola futbalovej Ligy majstrov 2017/2018.

BRATISLAVA. Futbalisti českého šampióna Slavie Praha vyhrali v prvom zápase tretieho predkola Ligy majstrov 2017/2018 nad bieloruským BATE Borisov 1:0. Ďalší český zástupca Viktoria Plzeň si z ihriska FCS Bukurešť vezie cennú remízu 2:2. O víťazstve Slavie rozhodol v 20. minúte z jedenástky Milan Škoda. Domácich však mrzia viaceré nepremenené šance, pretože Bielorusi hrali od penaltového verdiktu bez vylúčeného Jablonského. V drese Slavie bol len na lavičke náhradníkov slovenský reprezentant Dušan Švento. Plzeň na pôde bývalej Steauy dvakrát vyhrávala, ale domáci vždy odpovedali. Remíza a dva strelené góly na ihrisku súpera však pred odvetou dávajú Viktorii veľké nádeje na postup. Celý zápas v drese českého vicemajstra odohral slovenský stredopoliar Patrik Hrošovský, útočník Marek Bakoš prišiel na ihrisko v 67. minúte. V ďalších dueloch remizoval azerbajdžanský Karabach Agdam s moldavským Šeriff Tiraspoľ 0:0 a futbalisti CSKA Moskva vyhrali na ihrisku AEK Atény 2:0. Dánsky majster FC Kodaň so stredopoliarom Jánom Gregušom v základnej zostave prehral na pôde Vardaru Skopje 0:1. Premožiteľ MŠK Žilina mal v macedónskej metropole namále a najtesnejšia prehra, ktorú zariadil v 65. minúte Balotelli Jonathan, je pre neho ešte vzhľadom na priebeh milosrdná. Slavia Praha - BATE Borisov 1:0 (1:0)Gól: 20. Škoda (z 11 m)ČK: 20. Jablonskij (BATE) Karabach Agdam - Šeriff Tiraspoľ 0:0 FCS Bukurešť - Viktoria Plzeň 2:2 (1:1) Góly: 37. Budescu, 61. Teixeira - 23. Krmenčík, 53. Kopic/Patrik Hrošovský odohral celý zápas, Marek Bakoš (obaja Plzeň) hral od 67. minúty/ AEK Atény - CSKA Moskva 0:2 (0:1) Góly: 45+1. Dzagojev, 56. Wernbloom Vardar Skopje - FC Kodaň 1:0 (0:0)Gól: 65. Balotelli Jonathan/Ján Greguš (Kodaň) odohral celý zápas/ Partizan Belehrad - Olympiakos Pireus 1:3 (1:1)Góly: 10. Tawamba - 6. a 56. Ben, 90.+1 Emenike


Potravinári: Pálenie alkoholu nie je varenie džemu, treba to nechať na odborníkov

Predstavitelia Mosta-Híd sa neobávajú negatívnych vplyvov.

BRATISLAVA. Deväť stavovských organizácií zastupujúcich výrobcov a predajcov alkoholu vyjadruje hlboké sklamanie z toho, že sa návrh Mosta-Híd umožňujúci súkromné pálenie alkoholu dostal do druhého čítania. Organizácie naďalej trvajú na zastavení ďalšieho legislatívneho procesu a žiadajú kompetentných, aby konali. "Poslanci NR SR sa svojím postojom púšťajú na tenký ľad hazardu s ľudským zdravím, na ktorý sa neodhodlala ani Európska komisia. Predmetný návrh neodporúča podporiť ani Úrad verejného zdravotníctva (ÚVZ) SR, zodpovedný za ochranu verejného zdravia," argumentujú organizácie s tým, že pálenie alkoholu nie je varenie džemu a treba to nechať na odborníkov. Poslanci ešte 19. júna posunuli do druhého čítania návrh koaličného Mosta-Híd, ktorý za istých podmienok povoľuje súkromnú výrobu destilátu. Stavovské organizácie ešte pred hlasovaním vydali nesúhlasné stanovisko a zaslali ho najvyšším štátnym predstaviteľom, hlavnému hygienikovi SR, ústrednému riaditeľovi Štátnej veterinárnej a potravinovej správy SR a poslancom. Aj Úrad verejného zdravotníctva 12. júna uviedol, že z odborného hľadiska považuje výrobu destilátu prakticky kýmkoľvek za riziko z pohľadu ochrany zdravia. "Pri neodbornej manipulácii počas výroby destilátu môže dôjsť na jednej strane k explózii, zároveň však neodborný prístup k výrobe liehoviny môže niesť so sebou vysoké riziko v súvislosti s otravou metylalkoholom u fyzickej osoby a jej rodinných príslušníkov," tvrdí ÚVZ. Stavovské organizácie upozorňujú, že súkromné pálenie destilátu nie je možné z pohľadu bezpečnosti stavať na rovnakú úroveň ako napríklad varenie džemu. "Skutočnosť, že súkromné pálenie je odjakživa postavené mimo zákon, má svoje opodstatnenie, pretože aj najmenšia chyba pri výrobe destilátu môže mať fatálne dôsledky. V súčasnej dobe si môže dať každý obyvateľ SR vypáliť destilát v pestovateľských páleniciach, kde sa na výrobu liehu vzťahujú veľmi prísne podmienky a kde je výroba vykonávaná len osobami, ktoré majú príslušnú odbornú spôsobilosť," uvádzajú. Stanovisko proti predmetnému návrhu podpísali Potravinárska komora Slovenska (PKS), Slovenská poľnohospodárska a potravinárska komora, Únia potravinárov Slovenska, Agrárna komora Slovenska, Združenie páleníc a liehovarov na výrobu destilátov na Slovensku, Asociácia platiteľov spotrebnej dane z liehu a liehovín, Združenie výrobcov liehu a liehovín na Slovensku, Zväz obchodu SR a Slovenské združenie pre značkové výrobky. Predstavitelia Mosta-Híd sa však neobávajú negatívnych vplyvov, pred ktorými varujú zástupcovia výrobcov a predajcov alkoholu. "Aj dnes existujú pálenice, ktoré fungujú načierno. Nám ide o to, aby ľudia, ktorí chcú, aby mohli páliť menej v rámci zákona a z vlastného ovocia. Nech na to majú možnosti. Nemyslíme si, že to zruinuje priemysel, čo sa týka pálenia," skonštatoval nedávno Tibor Bastrnák (Most-Híd), ktorý vníma kritiku zástupcov výrobcov a predajcov alkoholu ako neopodstatnenú. Výhrady k novele formulovali v pondelok aj zamestnávatelia spolu so Združením miest a obcí Slovenska. Varujú pred možnými daňovými únikmi, negatívnymi vplyvmi na verejné financie, ale aj na zdravie občanov. Podľa novely súkromnú výrobu destilátu možno predovšetkým vykonávať iba v maximálnom povolenom objeme 25 litrov na osobu za kalendárny rok. Výroba sa môže realizovať výhradne v najviac 100-litrovom destilačnom zariadení. V prípade, že viacero členov spoločnej domácnosti spĺňa definíciu súkromného výrobcu destilátu, uplatní sa obmedzenie maximálne 25 litrov destilátu ročne na celú domácnosť. Súkromný výrobca musí okrem iného spĺňať podmienku dovŕšenia 18 rokov veku, na výrobu môže použiť iba ním dopestované ovocie a vlastné destilačné zariadenie spĺňajúce zákonné podmienky. Vyrobený alkohol sa nesmie predávať alebo akýmkoľvek spôsobom uvádzať na trh. Ministerstvu musí výrobca oznámiť, ak bol právoplatne odsúdený za trestný čin nepovolenej výroby liehu, alebo bol právoplatne uznaný vinným z niektorého z vymedzených priestupkov.


OBJEKTÍVV Mariánskej priekope objavili nový druh ryby. Žije hlbšie než čokoľvek iné

Rybu bez šupín na tele nafilmovali v hĺbke viac ako osemtisíc metrov.

Žiadne svetlo, teplota tesne nad bodom mrazu, tlak osemstokrát väčší než na súši. Takéto podmienky panujú v hĺbke viac ako osemtisíc metrov pod morskou hladinou v Mariánskej priekope. Napriek nepriaznivému prostrediu sa tímu japonských výskumníkov podarilo začiatkom roka nafilmovať v hĺbke 8 178 metrov rybu z novo objaveného druhu Pseudoliparis swirei. Zároveň stanovili najnovší rekord pre najhlbšie žijúceho tvora na svete. Zvláštna rybka je len o niečo dlhšia než ľudská dlaň a nemá na tele žiadne šupiny. Má priehľadnú pokožku, cez ktorú vidno vnútorné orgány aj svaly. Aj keď rybka z tohto druhu vyzerá veľmi krehko, vo svojich podmienkach je to vrcholový predátor. Tak hlboko v mori nie je nikto, kto by ju ohrozil, a zároveň má aj dostatok potravy. DOI: 10.11646/zootaxa.4358.1.7


Počet pasažierov Wizz Air medziročne stúpol o vyše pätinu

Letecký prepravca minulý mesiac prepravil vyše 2,4 milióna cestujúcich.

BRATISLAVA. Spoločnosť Wizz Air, ktorá je najväčším nízkonákladovým leteckým prepravcom v strednej a východnej Európe, v máji evidovala medziročný rast počtu pasažierov o 22,2 percenta na vyše 2,4 milióna. Firma o tom informovala v pondelok na svojej internetovej stránke. Obsadenosť lietadiel spoločnosti Wizz Air bola v máji na úrovni 91,1 percenta, čiže medziročne sa zvýšila o jeden percentuálny bod. Prepravná kapacita firmy bola v máji v porovnaní s rovnakým mesiacom minulého roka vyššia o 20,9 percenta. Spoločnosť Wizz Air so sídlom v Budapešti v súčasnosti prevádzkuje vyše 500 leteckých spojení z 28 základní a spája 141 destinácií v 42 krajinách. Firma prevádzkuje flotilu 82 Airbusov A320 a A321. Akcie spoločnosti sú kótované na londýnskej burze a zamestnáva viac ako 3 tis. ľudí. Na Slovensku Wizz Air pôsobí od roku 2014.


Ako spoznať sexuálne obťažovanie a ako sa mu brániť? Radia odborníčky

Súd úradníka

Slovenské prípady

Rozhovor

Stĺpček

Rady na obranu

Obete sa odvažujú hovoriť o ňom čoraz viac. Nedeje sa len na pracoviskách.

Opisov prípadov sexuálneho obťažovania v ostatných dňoch neustále pribúda. Už to nie je len hollywoodsky škandál producenta Harveyho Weinsteina, ktorého obvinili desiatky žien z obťažovania či dokonca znásilnenia. Podobne sa vyjadrila aj americká gymnastka McKayla Maroneyová na adresu bývalého lekára reprezentácie, ktorý ju podľa jej slov zneužíval už v tínedžerskom veku. Obvinenia z obťažovania sa začali kopiť aj smerom k poslancom Európskeho parlamentu a najčerstvejšie sa sexuálne obťažovanie spája v súvislosti s hercom Kevinom Spaceym. Iste nie je prehnané povedať, že sú to len kvapky v mori takýchto činov, o ktorých sa v mnohých prípadoch obťažované ženy (a aj muži) boja nahlas hovoriť. Niektorí ľudia sa radi nechávajú počuť, že dnes už si nemožno ani zaflirtovať alebo zažartovať bez toho, aby to spoločnosť nepovažovala za sexuálne obťažovanie. V skutočnosti je práve na konkrétnom obťažovanom človeku, aby zhodnotil, či mu je takéto správanie nepríjemné a označil ho za sexuálne obťažovanie alebo iba za nevinnú zábavu. Podľa Ľubice Rozborovej z odboru rodovej rovnosti a rovnosti príležitostí Ministerstva práce, sociálnych vecí a rodiny platí, že v dôsledku nerovných mocenských vzťahov medzi ženami a mužmi sa vo verejnej aj súkromnej sfére častejšie stávajú obeťami sexuálneho obťažovania ženy. „Ide o také správanie sexualizovanej povahy, ktoré narúša dôstojnosť inej osoby. V zásade platí, že hranica medzi flirtovaním a sexuálnym obťažovaním je tam, kde je to žene alebo dievčaťu nepríjemné. Sexuálna pozornosť sa stáva sexuálnym obťažovaním vtedy, keď je pre danú osobu nevítaná,“ vysvetľuje Rozborová. Netreba si ho pritom zamieňať so sexuálnou túžbou, v skutočnosti ide o zneužitie moci, prejav agresie a snahu o dosiahnutie kontroly nad iným človekom. Riaditeľka odboru rodovej rovnosti a rovnosti príležitostí, Oľga Pietruchová, tvrdí, že hoci u nás ženy verejne o probléme sexuálneho obťažovania nerozprávajú, je rovnako rozšírené ako napríklad v USA. „Podľa výskumu Agentúry EÚ pre základné práva z roku 2014 zažila sexuálne obťažovanie polovica dospelých žien na Slovensku, pričom z vysokoškolsky vzdelaných žien to boli takmer dve tretiny,“ tvrdí Pietruchová. So závažnejšími formami sexuálneho obťažovania sa stretlo dokonca až 40 percent žien. Obťažovanie zasahuje do dôstojnosti ženy a vytvára urážlivé, zastrašujúce a ponižujúce prostredie. „Deje sa všade – na ulici, v triede, na pracovisku, v okruhu priateľov a známych i v rodinách. Mimoriadne problematické je v prostredí, kde sú obeť a páchateľ v jasne nerovnom mocenskom postavení, keď je obťažujúci v pozícii nadriadeného alebo inej autority, napríklad nadriadený na pracovisku, učiteľ v škole a podobne,“ upozorňuje Oľga Pietruchová. Miera nenávistných a mizogýnnych komentárov voči ženám sa podľa nej navyše stupňuje aj vo virtuálnom priestore, a to najmä voči tým, ktoré sa proti sexuálnemu obťažovaniu ozvali. Nevhodné správanie zo strany mužov môžu ženy zažívať dlhodobo a systematicky, ale môže ísť aj o jednotlivé prípady. To, ako sa žena rozhodne zareagovať, závisí od konkrétnej situácie, vzťahu medzi danými osobami aj od prostredia. „V zásade platí, že je dôležité, aby dala žena najavo, že je pre ňu dané správanie neželané, či už verbálne alebo neverbálne,“ radí Ľubica Rozborová. Je však hlavne na mužoch, aby zvažovali to, ako sa k ženám budú správať. Vo veľkej väčšine prípadov sa obťažované ženy oprávnene boja ozvať, najmä ak je ohrozené ich bezpečie, alebo ak ide o sexuálne obťažovanie zo strany šéfa na pracovisku. „Môže mať obavy zo straty práce alebo eskalácie obťažovania. Riešením v týchto situáciách je napríklad to, že svedkovia obťažovania nebudú v konkrétnej situácii ľahostajní a dajú najavo, že takéto správanie považujú za neprijateľné. Namieste je aj zváženie riešenia situácie s využitím prostriedkov právnej ochrany,“ odporúča Rozborová. V každom prípade je užitočné, ak vie obťažovaná žena svoje tvrdenia doložiť. „Už len to, že sa zverí kolegyniam alebo priateľkám, ktoré to môžu neskôr dosvedčiť, môže v prípade sporu pomôcť,“ hovorí Oľga Pietruchová. V prípade sexuálneho obťažovania na pracovisku možno ako dôkaz použiť aj svedectvá o tom, ako sa správanie šéfa zmenilo, keď sa žena začala brániť a on ju začal znevýhodňovať napríklad v odmeňovaní či kariérnom postupe. „Treba povedať aj to, že podľa antidiskriminačného zákona platí takzvané obrátené dôkazné bremeno, teda ak obeť vie dôveryhodne zdôvodniť, že k obťažovaniu došlo, je na páchateľovi, aby diskrimináciu vyvrátil,“ približuje Pietruchová. Sexuálne obťažovanie je na Slovensku podľa antidiskriminačného zákona zakázané a je možné sa proti nemu brániť viacerými krokmi. Častým problémom je obťažovanie napríklad na pracovisku. Oľga Pietruchová radí v takom prípade vyhľadať zamestnaneckú alebo odborovú organizáciu, personálne oddelenie alebo nadriadené osoby s autoritou a právomocou zasiahnuť. „Možno sa tiež obrátiť na Slovenské národné stredisko pre ľudské práva, ktoré bezplatne poskytne právnu konzultáciu a v prípade potreby aj zastupovanie na súde. Podporu poskytujú aj mimovládne organizácie alebo náš odbor, na ktorý sa môžu obrátiť cez stránku gender.gov.sk,“ odporúča. Právnička z Koordinačno-metodického centra pre rodovo podmienené a domáce násilie, Barbora Burajová, tvrdí, že ak dotknutá osoba podá sťažnosť zamestnávateľovi, je povinný na ňu bezodkladne odpovedať a vykonať nápravu. „Mnoho, najmä veľkých zamestnávateľov, má v súčasnosti interné predpisy, ako v týchto prípadoch postupovať a vnímajú sexuálne obťažovanie ako veľmi vážny problém. Pokiaľ nedôjde k náprave alebo touto formou diskriminuje sám zamestnávateľ, odporúčala by som obrátiť sa v tejto zložitej situácii na právnika,“ radí. Žena, ktorá má skúsenosť s prípadmi sexuálneho obťažovania, môže podniknúť niekoľko krokov. Voľba najvhodnejšieho prostriedku ochrany a nápravy závisí od toho, či sa chce domôcť upustenia od konania, finančnej náhrady alebo potrestania páchateľa. To v zásade znamená, že páchateľovi hrozia rôzne následky. „Proti sexuálnemu obťažovaniu sa možno brániť antidiskriminačnou civilnou žalobou o upustenie od takéhoto konania a ak je to možné, o nápravu protiprávneho stavu alebo poskytnutie primeraného zadosťučinenia. V odôvodnených prípadoch, napríklad ak sa sexuálne obťažovanie deje verejne za účelom narušenia občianskych vzťahov, je možné podať oznámenie o podozrení zo spáchania priestupku na polícii alebo okresnom úrade,“ vymenúva možnosti Barbora Burajová. Dodáva, že protiprávne nie sú iba slovné prejavy, ale aj gestá ako cmukanie, popiskovanie či fyzický kontakt sexuálnej povahy. Zároveň ak akýkoľvek prejav so sexuálnym kontextom zasiahne do dôstojnosti človeka, alebo sa udeje s takýmto zámerom a súčasne vytvára zastrašujúce, ponižujúce, zneucťujúce, nepriateľské či urážlivé prostredie, ide o protiprávne konanie. Do úvahy v niektorých prípadoch pripadá aj takzvaný stalking, teda prenasledovanie. „To môže byť realizované prostredníctvom správania, ktoré má znaky sexuálneho obťažovania a vtedy je potrebné zvážiť podanie trestného oznámenia, nakoľko prenasledovanie je trestným činom,“ objasňuje Burajová. Sexuálne obťažovanie ako forma diskriminácie je jednou z podôb sexualizovaného násilia. Pojem "sexualizované" sa v tomto prípade spája so skutočnosťou, že sa sexualita stáva len nástrojom na zneužívanie moci. Z hľadiska platnej právnej úpravy sa však rozlišuje sexuálne obťažovanie a sexuálne násilie, ktoré sa chápe nielen ako narušenie dôstojnosti, ale aj telesnej integrity a zdravia. Platí, že Trestný zákon pre uznanie viny vyžaduje aj preukázanie, že k znásilneniu či sexuálnemu násiliu došlo použitím násilia, jeho hrozbou alebo zneužitím bezbrannosti obete. Barbora Burajová tvrdí, že v súčasnosti čoraz viac krajín už upustilo od takéhoto znaku. „Nahradili ho tým, že o znásilnenie alebo sexuálne násilie ide, ak na aktivitu sexuálnej povahy nebol daný súhlas. V praxi ide o významný rozdiel, ktorý má vplyv na obeť, keďže pozornosť je venovaná konaniu páchateľa a nie skutočnosti, čo robila obeť na svoju obranu. Zodpovednosť za konanie je jednoznačne na páchateľovi,“ vysvetľuje. Na Slovensku by sme podľa nej mali zvážiť legislatívne zmeny v prípadoch znásilnenia a sexuálneho násilia, ktoré by upriamili viac pozornosti na motiváciu a konanie násilníka. „Je dôležité pracovať na zmene vnímania sexualizovaného násilia. Pri sexuálnych vtipoch, dotieravých pohľadoch, obťažujúcich poznámkach a telefonátoch, nežiaducich sexuálnych ponukách či dotykoch až po sexuálny styk či účasť na sexuálnych aktivitách bez súhlasu ide v prvom rade o zneužitie moci a získanie prevahy,“ uzatvára.


Vo Francúzsku zmarili pokus o teroristický útok

Z prípravy útoku voči policajtom je podozrivý aj jeden maloletý.

PARÍŽ. Francúzskym bezpečnostným zložkám sa podarilo zabrániť "mimoriadne násilnému" teroristickému útoku na príslušníkov polície. Informoval o tom v pondelok minister vnútra Christophe Castaner. Minister reagoval na správu, že justičné orgány vzali do väzby troch dospelých a jedného maloletého, ktorí sú podozriví z prípravy útoku voči policajtom. K zatknutiu podozrivých došlo ešte minulý piatok v rámci vyšetrovania kauzy, ktorou sa parížska prokuratúra začala zaoberať 1. februára. Vyšetrovanie prípadu, v ktorom ide o podozrenie zo spáchania trestného činu a spolčovania so zámerom spáchať teroristický čin, viedla francúzska vnútroštátna tajná služba DGSI, ktorá je poverená okrem iného bojom proti terorizmu. Agentúra Reuters dodala, že zadržaná maloletá osoba už bola v minulosti senátom pre maloletých odsúdená za spolčovanie do zločineckej skupiny. Ide o osobu, ktorú zaistili vo februári roku 2017, keď sa pokúšala nájsť spôsob, ako sa dostať do Sýrie a bojovať tam po boku islamistov. Daná osoba mala v tom čase 15 rokov. Tento maloletý bol odsúdený na tri roky väzenia, z nich dva podmienečne. V čase svojho zadržania - v piatok - bol v rámci skúšobnej lehoty v prevýchovnom zariadení. Francúzsko je v stave vysokej pohotovosti od začiatku vlny džihádistických útokov, ktoré sa v tejto krajine začali v roku 2015 a vyžiadali si viac ako 250 obetí. Hrozba ďalších útokov zostáva vysoká aj napriek nedávnemu pádu samozvaného kalifátu Islamského štátu v Iraku a Sýrii. Agentúra AFP pripomenula, že koncom marca boli z plánovania útoku na školu alebo policajta obvinení dvaja muži. Jeden z podozrivých mal psychické problémy.


OLO začne s odvozom bioodpadu zo záhrad od marca

BRATISLAVA. Bratislavská mestská spoločnosť Odvoz a likvidácia odpadu (OLO) začne s odvozom biologicky rozložiteľného komunálneho odpadu zo záhrad od piatka 1. marca. Odvoz bioodpadu potrvá do 30. novembra. TASR o tom informovala hovorkyňa OLO Beáta Humeniková. Odvoz biologicky rozložiteľného odpadu z hnedých zberných nádob je realizovaný sezónne v intervale jedenkrát za 14 dní. "Informáciu o tom, v ktorý deň sa vykonáva odvoz bioodpadu, nájdu obyvatelia na nálepke, umiestnenej na svojej hnedej zbernej nádobe. Môžu si ho však zistiť aj priamo na webe www.olo.sk, prostredníctvom aplikácie "Zistite si váš odvozný deň bioodpadu"," spresnila Humeniková. OLO žiada obyvateľov, aby svoje hnedé zberné nádoby vyložili vždy deň pred plánovaným odvozom. Bioodpad zo záhrad je možné počas celého roka bezplatne odovzdávať aj v zbernom dvore OLO, prípadne v niektorých zberných dvoroch bratislavských mestských častí. Do hnedých zberných nádob je potrebné umiestňovať kvety, štiepky, piliny, pokosenú trávu, malé kusy konárov, lístie, odpad z ovocia, zeleniny a burinu bez plastových vriec a iných obalov. "Nepatria sem odpady z domácností živočíšneho pôvodu, mliečne a mäsové výrobky a zvieracie exkrementy. Ak nádoba bude obsahovať odpad, ktorý do nej nepatrí, nebude našimi zamestnancami vyprázdnená," uviedla hovorkyňa OLO. Bioodpad z hnedých zberných nádob je odvážaný do kompostárne vo Svätom Jure, kde je spracovávaný na kompost. OLO pokračuje aj v distribúcii hnedých zberných nádob a kompostérov pre rodinné domy. Doteraz bolo rozdistribuovaných 13.365 hnedých zberných nádob a 2266 kompostérov. Tie rodinné domy, ktoré si zatiaľ nesplnili svoju povinnosť a nepodali žiadosť o zapojenie sa do systému zberu odpadu zo záhrad, tak môžu urobiť naďalej. Rodinné domy môžu požiadať o pridelenie kompostéra alebo hnedej zbernej nádoby, ktorá má jednotný objem 240 litrov. Náklady na kompostér, nádobu a odvoz bioodpadu z hnedých nádob sú hradené z miestneho poplatku za komunálne odpady a drobné stavebné odpady. Nakladanie s bioodpadom zo záhrad a zelene majú možnosť riešiť aj bytové domy, ktoré sú vlastníkmi pozemku so zeleňou. Správca nehnuteľnosti môže podať žiadosť na oddelenie miestnych daní, poplatkov a licencií hlavného mesta a požiadať o kompostér. Podmienkou je vzťah k pozemku so zeleňou. Náklady na kompostér sú hradené z miestneho poplatku za komunálne odpady a drobné stavebné odpady. Doteraz bolo bytovým domom rozdistribuovaných 28 kompostérov.


Taliansko je pre záchranný fond príliš veľké, varuje eurokomisár

Trhmi s dlhopismi otriasla nervozita z toho, že nová vláda by mohla byť nepriateľská voči zdravým opatreniam.

BERLÍN. Eurokomisár pre rozpočet Günter Oettinger vyjadril nádej, že budúca talianska vláda zvládne "veľké zaučenie sa" a upozornil, že záchranný fond eurozóny by nebol schopný krajinu stabilizovať. Zostaviť novú taliansku vládu z dvoch populistických strán sa snaží profesor práva Giuseppe Conte. Trhmi s dlhopismi pritom otriasla nervozita z toho, že vláda krajiny by mohla byť nepriateľská voči fiškálne zdravým opatreniam.Oettinger pre sobotňajšie vydania denníkov nemeckej mediálnej skupiny Funke povedal, že pravidlá menovej únie v oblasti verejného dlhu sú "úplne jasné". Denníky zároveň citovali vyjadrenie nemeckého konzervatívca, že "záchranný mechanizmus .. by sotva mohol stabilizovať takú veľkú ekonomiku ako Taliansko. Preto veľmi dúfam, že vládne strany zvládnu veľké zaučenie sa."Oettinger dodal, že odchod Talianska z eurozóny "vôbec nie je pravdepodobný".


Po požiari migračného centra v Bosne hlásia zranených

V parkoch a opustených budovách prespávajú na území krajiny tisícky migrantov.

SARAJEVO. Najmenej 29 ľudí utrpelo popáleniny a zranenia pri požiari, ktorý vypukol v sobotu ráno v centre pre utečencov v meste Velika Kladuša na severozápade Bosny. Informovala o tom agentúra AP s odvolaním sa na tamojšiu políciu. V stredisku bývajú stovky migrantov, ktorí na svojej ceste do západnej Európy uviazli na Balkáne. Príčina požiaru nebola bezprostredne známa; miestne médiá odvysielali zábery ľudí vyskakujúcich pred ohňom a hustým dymom z okien. Polícia uviedla, že do okolitých nemocníc bolo prevezených na ošetrenie a následnú liečbu 29 osôb. Cez Bosnu prechádza - utekajúc pred vojnou a chudobou vo svojich domovských krajinách - smerom na Západ v súčasnosti až niekoľko tisíc migrantov. Väčšinou sa zhromažďujú na severozápade tejto bývalej juhoslovanskej republiky, hraničiacej s členom Európskej únie s Chorvátskom. Medzinárodná federácia spoločností Červeného kríža a Červeného polmesiaca (IFRC) tento týždeň oznámila, že v parkoch a opustených budovách prespávajú na území Bosny až tisícky migrantov a utečencov, z ktorých už niektorí aj v dôsledku týchto nepriaznivých životných podmienok zahynuli. Podľa údajov bosnianskych bezpečnostných agentúr prišlo vlani zo Srbska a Čiernej Hory do Bosny približne 25.000 migrantov pochádzajúcich z Ázie a zo severnej Afriky a od začiatku tohto roka približne 6000 ľudí. Iba 3500 osôb bolo ubytovaných v tranzitných centrách, pričom tisíce zostali prespávať vonku.


Klopp skritizoval rozhodcu. Tréner Liverpoolu teraz musí zaplatiť poktutu

LIVERPOOL. Tréner futbalového FC Liverpool Jürgen Klopp musí zaplatiť pokutu vo výške 45-tisíc britských libier za komentár na adresu hlavného rozhodcu Kevina Frienda. Päťdesiatjedenročný Nemec sa kriticky vyjadril na adresu arbitra po ligovom stretnutí proti West Hamu United, v ktorom uhral liverpoolsky FC remízu 1:1. Podľa vyjadrenia Anglickej Futbalovej asociácie (FA) spochybnili Kloppove vyjadrenia integritu rozhodcu. Informácie priniesol portál BBC.


Brexit mohli ovplyvniť zahraniční hackeri, tvrdí britská komisia

Stránka na registráciu voličov pred konečným termínom nefungovala. Parlament tvrdí, že za tým môžu byť ruskí alebo čínski hackeri.

LONDÝN, BRATISLAVA. Menej ako dve hodiny pred tým, ako sa končila registrácia voličov pred britským júnovým referendom o odchode z Británie, stránka prestala fungovať. Vláda neskôr reagovala, že o registráciu sa v posledných minútach snažilo príliš veľa užívateľov a servery na takúto záťaž neboli pripravené. Neskôr museli termín pre problémy predĺžiť. Parlamentná komisia teraz podľa denníku Guardian tvrdí, že za nefungujúcou stránkou mohol byť aj hackerský útok. „Pád stránky mohol byť spôsobený DDoS útokom s použitím botnetov,“ tvrdí podľa BBC konzervatívny poslanec Bernard Jenkin, ktorý v kampani bojoval za odchod Británie z EÚ. Internetové roboty sa tak snažia cielene zahlcovať stránku, aby došlo k jej preťaženiu. Poslanec tvrdí, že tvrdé dôkazy konkrétneho útoku nemajú, no viaceré prvky naznačujú, že išlo o DDoS útok. Parlamentná komisia v správe spomína Rusko a Čínu ako krajiny, ktoré chápu fungovanie masovej psychológie a vedia takýmto spôsobom ovplyvňovať jednotlivcov. Podobné obvinenia padali na Rusko aj v súvislosti s americkými a francúzskymi prezidentskými voľbami. Šéf britského Vládneho komunikačného centra (GCHQ) Ciaran Martin vo februári podľa denníku Guardian povedal, že Británia je cieľom desiatok hackerských útokov mesačne aj zo strany hackerov financovaných ruskou vládou, ktorí sa snažia o krádež tajných dokumentov o obrane a zahraničnej politike. V posledný deň sa na vládnej stránke snažilo zaregistrovať vyše 500-tisíc voličov, pád stránky preto vyvolal debaty, či o túto možnosť neprišli desaťtisíce z nich. Komisia zhodnotila, že na výsledok referenda tento incident vplyv nemal, no má byť varovaním pri príprave ďalších podobných hlasovaní. Komisia okrem iného hodnotila celý priebeh kampane, referenda aj následných politických krokov. Kritizujú najmä to, že vláda vôbec nebola na referendum a najmä na brexit pripravená. „Vláda má ústavnú aj verejnú povinnosť pripraviť sa na oba výsledky referenda. Plán, čo bude ak zvíťazí tábor Leave (odchod), nebol dostatočný a referendum tak spôsobilo kontroverziu a zničilo dôveryhodnosť premiéra,“ hodnotí komisia podľa serveru Wales Online. David Cameron podľa nich nemal rezignovať, ale prevziať zodpovednosť a sám sa s následkami brexitu vysporiadať.


Prívaly snehu spôsobili obyvateľom Bosny a Hercegoviny chaos v doprave

Niektoré cesty boli úplne uzatvorené, na iných sa tvorili kolóny.

SARAJEVO. Nečakane silné sneženie skomplikovalo v pondelok život obyvateľom Bosny a Hercegoviny, najmä jej horských oblastí. Na mnohých miestach krajiny kolabovala doprava, niektoré cesty boli úplne uzatvorené, na iných sa tvorili veľké kolóny. Doprava na viacerých cestách bola obmedzená len na osobné autá. Silné sneženie postihlo aj sarajevské medzinárodné letisko, ktoré muselo v pondelok rušiť viaceré lety. V horskom stredisku v pohorí Bjelašnica, nachádzajúcom sa na juhozápad od Sarajeva, museli v dôsledku počasia zrušiť všetky na pondelok plánované súťaže Európskeho olympijského festivalu mládeže.


Tatar zažiaril. Strelil svoj prvý hetrik v NHL a bol najväčšou hviezdou zápasu

V noci zabodovalo aj duo Slovákov z Chicaga. Marián Hossa a Richard Pánik prispeli k víťazstvu jednou prihrávkou.

BRATISLAVA. V septembri podával skvelé výkony na Svetovom pohári v Toronte. Bol najlepším strelcom Tímu Európy a pomohol mu k postupu do finále. Lenže úvod novej sezóny v zámorskej NHL mu príliš nevyšiel. V prvých tridsaťjeden zápasoch strelil iba štyri góly. V noci zo soboty na nedeľu však Tomáš Tatar exceloval. V súboji na domácom ľade proti Anaheimu mal najvýraznejšiu zásluhu na konečnom triumfe Detroitu Red Wings 6:4. Prispel k nemu hetrikom - bol vôbec prvý v jeho kariére v prestížnej súťaži. Druhý Slovák v domácom drese Tomáš Jurčo sa do bodových štatistík nezapísal. Detroit dal šesť gólov v jednom zápase prvýkrát v tomto ročníku. V ostatných štyroch dueloch päťzápasovej domácej série sa mu pritom vôbec nedarilo. Mal bilanciu 0-3-1 a skóroval len trikrát. "Uvedomujeme si, že sme v posledných súbojoch nehrali dobre. Preto sme aj už aj my potrebovali, aby sa k nám šťastne odrazil nejaký puk," vravel pre nhl.com Tatar, ktorý sa práve pred tretím gólom dostal k puku úplne nečakane. Z ničoho nič sa ocitol sám pred brankárom súpera. Nezaváhal a efektne zakončil. Tatar v doterajšom priebehu nazbieral v tridsiatich dvoch súbojoch štrnásť bodov - za sedem gólov a sedem asistencií. Na konte však má aj desať mínusových bodov. Tomáš Jurčo zatiaľ nastúpil na deväť zápasov. Na prvý bod v sezóne stále čaká. "Po tom, čo sme predviedli v predchádzajúcich stretnutiach, sme ukázali pokrok. To je to, čo je pre m�?a najpodstatnejšie," tešil sa tréner Red Wings Jeff Blashill. "Dúfam, že to dokážeme zopakovať i v pondelok." Do štatistík sa zapísali aj obaja Slováci v drese Chicaga. Na ľade St. Louis Blues zaznamenali Marián Hossa aj Richard Pánik zhodne jednu prihrávku na gól. Blackhawks zdolali domácich v prestrelke 6:4. Skúsený Hossa má aktuálne v štatistikách dvadsaťtri bodov (16+7), Pánik po skvelom úvode sezóny o deväť menej (8+6). Zápas bol generálkou na januárový duel pod otvoreným nebom - Bridgestone Winter Classic. Na druhý de�? nového roka si oba tímy zmerajú sily na Busch Stadium, ktorý je domovským stánkom bejzbalových St. Louis Cardinals. "Je to pre nás veľké víťazstvo proti nášmu najväčšiemu rivalovi," tešil sa útočník Chicaga Vinnie Hinostroza, ktorý skóroval prvý raz od 19. novembra. "Ak chceme patriť medzi top tímy ligy, musíme byť ešte lepší. Boli tam z našej strany pozitívne záblesky, ale nie dosť," dodal brankár Blues Jake Allen. V drese New Yorku Rangers nastúpil na svoj siedmy zápas v tejto sezóne Marek Hrivík. Odohral necelých desať minút a naďalej zostáva bez zisku bodu. Rangers vyhrali v Nashville 2:1 po samostatných nájazdoch. NHL - sobota: Góly: 25. R. Faksa (A. Roussel, B. Ritchie), 43. Cracknell (Klingberg, Seguin), 60. Jordie Benn (Jamie Benn, R. Faksa) - 17. Leier (N. Cousins) Góly: 17. R. Suter (E. Staal, Parise), 32. Graovac, 44. Ch. Stewart (Spurgeon), 60. E. Staal (Ch. Coyle, M. Koivu) - 59. Perlini (Ch. Dvorak, C. Murphy) Góly: 13. Malkin (Justin Schultz, Crosby), 62. Jake Gardiner (Marner) - 14. Zajcev (Marner, James van Riemsdyk) /Martin Marinčin (Toronto) nehral/ Góly: 4. Bobby Ryan (Chris Kelly, Dzingel), 22. Brassard (Zack Smith, M. Stone), 60. Zack Smith (Pageau, Chris Kelly) - 11. John Moore (Cammalleri, T. Zajac) Góly: 14. Tatar (Mike Green, Mantha), 28. Tatar (X. Ouellet, J. Ericsson), 32. Larkin (Glendening, Sheahan), 38. X. Ouellet (Vanek, Nyquist), 45. Tatar (Zetterberg, Mantha), 51. F. Nielsen (Sproul, Vanek) - 4. Rakell (S. Vatanen, Lindholm), 11. S. Theodore (Kesler, Getzlaf), 26. Cam Fowler (Cogliano, Kesler), 47. Rakell /Tomáš Tatar (Detroit) odohral 18:21 min, vyslal tri strely na bránu a všetky premenil na gól - zaznamenal hetrik. Pripísal si tiež tri plusové body a tri hity/ /Tomáš Jurčo (Detroit) odohral 7:26 min, za tento krátky čas ani raz strelecky neohrozil brankára súpera a nijakým spôsobom sa nezapísal do štatistík/ Góly: 35. Nicklas Bäckström (Justin Williams, Ovečkin) - 15. Lehkonen, 37. Petry (Pacioretty, Danault) Góly: 15. Nordström (McClement, Pesce), rozhodujúci samostatný nájazd premenil Stempniak - 58. E. Kane (Jake McCabe, Foligno) Góly: 1. Berglund (Edmundson), 24. Brodziak (Reaves, Edmundson), 35. Berglund (Steen, Perron), 40. Pietrangelo (Edmundson, Lehterä) - 20. Rasmussen (Pánik, Krüger), 31. Kane (van Riemsdyk), 39. Campbell (Panarin, Kane), 41. Hjalmarsson (Panarin, Krüger), 56. Hinostroza (Seabrook, Hossa), 60. Panarin (Keith) /Marián Hossa (Chicago) odohral 18:33 min, vyslal štyri strely, svoje štatistiky rozšíril o jednu asistenciu, jeden mínusový bod a jeden zblokovaný pokus/ /Richard Pánik (Chicago) odohral 16:39 min, dvakrát strelecky ohrozil brankára súpera, prihral na jeden gól, zaznamenal tiež dva plusové body a tri hity/ Góly: 30. Fisher - 8. Nash (Hayes, Holden), rozhodujúci nájazd premenil Vesey /Marek Hrivík (Rangers) odohral 9:25 min, dvakrát vystrelil na bránu súpera, na bod v tejto sezóne však stále čaká, zaznamenal len dva hity/ Góly: 24. Lucic (Draisaitl, Sekera), 48. Draisaitl (Letestu, Sekera), rozh. nájazd McDavid - 39. Drouin (Hedman, Point), 43. Johnson (Conacher, Nesterov) /Andrej Sekera (Edmonton) odohral 23:29 min, vyslal dve strely na bránu, prihral na dva góly. Pripísal si tiež jeden mínusový bod a jeden hit/


Londýn je päť dní v týždni európskym hlavným mestom kokaínu

LONDÝN. Londýn je metropolou kokaínu v Európe, ale iba od pondelka do piatka, vyplýva z v utorok zverejnenej správe o užívaní drog na starom kontinente. Výročná štúdia Európskeho monitorovacieho centra pre drogy a drogovú závislosť Európskej únie (EMCDDA) analyzovala celý jeden týždeň vzorky odpadovej vody na stopy amfetamínu, kokaínu, extázy a metamfetamínu. Analýza drogových stôp prítomných v odpadových vodách európskych miest ukázala, že v belgickom meste Antverpy sa tento rok užívalo počas víkendov viac kokaínu než v Londýne. Denné údaje zaznamenali pokles užívania kokaínu v Londýne cez soboty a nedele na rozdiel od výsledkov z ďalších európskych miest. Testy sa uskutočnili v marci a ukázali, že priemerná koncentrácia kokaínu v odpadových vodách Londýna v pracovný deň dosahovala 949,3 miligramu na tisíc ľudí za deň, ale počas víkendových dní klesla na 840,5 miligramu na tisíc ľudí za deň. V Antverpách bola priemerná koncentrácia počas pracovného dňa 745,2 miligramu a počas víkendu vzrástla na 1042 miligramov. Odpadové vody testovali v 18 európskych mestách a výsledky týkajúce sa užívania kokaínu v Londýne odporujú trendu víkendového užívania drog v iných európskych mestách. EMCDDA podľa tlačovej agentúry DPA uviedlo, že najvyššie užívanie kokaínu zistilo konkrétne v Belgicku, Holandsku, Španielsku a Británii.


Trump nemá námietky, hovoria Kurdi o dohode s Moskvou a Asadom

Kurdi uzavreli dohodu s Asadom po stiahnutí amerických vojakov.

BEJRÚT. Americký prezident Donald Trump nemal námietky voči dohode Kurdov s Ruskom a sýrskou vládou, ktorej cieľom je ochrániť ich pred tureckou ofenzívou na severovýchode Sýrie. Oznámil to v stredu v noci prostredníctvom kurdských médií veliteľ sýrskych kurdských síl Mazlúm Kobani. Podľa jeho slov dal Trump dohode v podstate zelenú. "Nie sme proti. Podporujeme to," povedal podľa veliteľa prezident. Kobani a Trump spolu hovorili telefonicky v pondelok, deň po tom, čo kurdské sily oznámili spečatenie dohody.Dohoda nasledovala po stiahnutí amerických vojakov z oblasti, na ktorú sa chystalo zaútočiť Turecko. Sýrski kurdskí bojovníci spolupracovali s Američanmi v boji proti Islamskému štátu (IS) od roku 2014. Podľa Kobaniho je však teraz ich prioritou zastavenie tureckej invázie. O tom, čo sa stane so zajatými militantmi z IS a ich rodinami, budú podľa neho rozhodovať jeho sily. Do Turecka momentálne smeruje americká delegácia, ktorú vedú americký viceprezident Mike Pence s ministrom zahraničia Mikeom Pompeom. Do krajiny by mali doraziť vo štvrtok popoludní. Ich cieľom je dotlačiť Ankaru do prímeria s Kurdmi. Rusko v stredu tiež oznámilo, že je pripravené zohrať v konflikte úlohu sprostredkovateľa. Ruský minister zahraničia Sergej Lavrov povedal, že Moskva bude po odchode Američanov naďalej podporovať zbližovanie sa Kurdov a sýrskej vlády.


Britský príspevok EÚ bol vlani o polovicu nižší, ako sa tvrdilo v kampani

Čistý príspevok Británie by mohol byť ešte nižší, ak by boli do výpočtov zahrnuté aj európske príspevky britskému súkromnému sektoru.

LONDÝN. Príspevok Spojeného kráľovstva do pokladnice Európskej únie (EÚ) v minulom roku predstavoval približne polovicu sumy, o ktorej hovorili niektorí stúpenci brexitu počas kampane pred referendom o odchode Británie z bloku. Uviedol to štatistický úrad Office for National Statistics (ONS). Podľa ONS takzvaný čistý transfer financií z Londýna do Bruselu dosiahol 9,4 miliardy libier (10,68 miliardy eur) v roku 2016. To predstavuje zhruba 180 miliónov GBP týždenne, čo je približne polovica z 350 miliónov libier, ktoré by podľa kampane Vote Leave (voľte odchod) mohla Británia po brexite ušetriť a presunúť ich do zdravotníctva. Práve toto tvrdenie malo za následok nárast podpory odchodu Británie z EÚ. Štatistický úrad dospel k tomuto číslu tak, že odpočítal tzv. rabat (teda zľavu v rámci platieb EÚ, ktorú presadila bývalá premiérka Margaret Thatcherová) a príspevky z fondov EÚ pre britský verejný sektor od hrubých platieb vo výške 18,9 miliardy libier. A čistý príspevok Británie by mohol byť ešte nižší, ak by boli do výpočtov zahrnuté aj európske príspevky britskému súkromnému sektoru.


Voľby v Kazachstane sprevádzajú nepokoje, zadržali päťsto ľudí

ASTANA. Nedeľné prezidentské voľby v Kazachstane sprevádzajú nepokoje. Polícia potvrdila, že zadržala približne 500 účastníkov nepovolených protestov. Najväčšie strety s políciou nastali v mestách Nursultan a Almati. Zástupca ministra vnútra potvrdil, že traja policajti utrpeli zranenia, pričom na policajné stanice previezli zhruba 500 ľudí, ktorí volajú po bojkote volieb. Nepáči sa im, že ich zrejme vyhrá súčasný dočasný prezident Kasym-Žomart Tokajev. Ten prevzal úrad po nečakanej rezignácii dlhoročného lídra krajiny Nursultana Nazarbajeva. Celkovo sa o post prezidenta uchádza sedem osobností. Predbežné výsledky volieb by mali byť známe v pondelok ráno.


Hľadaného čínskeho väzňa našli po sedemnástich rokoch žiť v jaskyni

PEKING. Čínska polícia zadržala väzňa, ktorý bol 17 rokov na úteku. Jaskyňu, v ktorej sa ukrýval, spozorovali pomocou dronov. Informuje o tom BBC. Šesťdesiattriročného Sung Ťianga odsúdili za obchodovanie so ženami a deťmi, z väzenia sa mu však v roku 2002 podarilo ujsť. Odvtedy žil roky odrezaný od ľudí v maličkej jaskyni. Polícia okresu Jung-šan dostala začiatkom septembra tip, ktorý ich k nemu doviedol. Sung sa ukrýval v horách za svojím rodným mestom v provincii Jün-nan na juhozápade Číny.Muž bol tak dlho odlúčený od civilizácie, že mal problémy s komunikáciou. Používal plastové fľaše, aby si priniesol vodu z rieky a konáre, aby si založil oheň, informovali štátne médiá. Po zadržaní ho poslali späť do väzenia.


Českí novinári protestujú proti opakovaným policajným výsluchom. Kauzy spája Babiš

Novinári tvrdia, že ide o koordinovanú akciu, ktorej vedľajším cieľom je kriminalizovať investigatívnu žurnalistiku.

PRAHA. Trojica českých investigatívnych novinárov sa ohradila proti sérii predvolaní na výsluchy od polície a Generálnej inšpekcie bezpečnostných zborov (GIBS). Informoval o tom vo štvrtok spravodajský server Novinky.cz. Novinári Jaroslav Kmenta (Reportér), Janek Kroupa (Český rozhlas) a Sabina Slonková (Neovlivní.cz) dávajú predvolania do súvislosti s úsilím niektorých politikov kriminalizovať ich prácu a výsluchy pokladajú za účelové. "Všetci traja sme boli predvolaní pre údajné úniky informácií z policajných spisov či preverovaných káuz. Ide pritom o veci, v ktorých sme v minulosti už na úradoch vypovedali, a polícia vie, že zdroje svojich informácií neprezradíme," uviedli vo vyhlásení s tým, že môže ísť o snahu ich zneistiť a odradiť od práce na kauzách. Všetci novinári pripúšťajú, že policajným výsluchom čelili v minulosti už niekoľkokrát. Tentoraz však podľa nich ide "o zjavne koordinovanú akciu, ktorej vedľajším cieľom je kriminalizovať investigatívnu žurnalistiku". "Kto celú akciu rozbehol, zatiaľ nevieme. Vieme len to, že kauzy, pre ktoré sme všetci traja aktuálne predvolávaní, spája jedna osoba: premiér v demisii Andrej Babiš," dodala trojica českých novinárov, podľa ktorých sa výsluchy týkajú kauzy Čapí hnízdo, twitterového účtu Skupiny Šuman a starých policajných spisov. Novinári odmietli, že by boli súčasťou sprisahania, ktoré by malo odstrániť Babiša z politiky, a oznámili, že hoci sú z rôznych redakcií, chcú v budúcnosti spolupracovať. Apelovali v tejto súvislosti na policajtov a prokurátorov, aby nepodliehali politickým tlakom.


Čína sa bojí Trumpovho protičínskeho poradcu pre obchod

Čínske ministerstvo obchodu na Navarru reagovalo upozornením, že je potrebné zachovať dobré obchodné vzťahy medzi oboma štátmi.

PEKING. Čínske štátne média dnes obvinili Petra Navarro, ktorého zvolený americký prezident Donald Trump menoval do čela Národnej rady pre obchod, z protičínskeho rokovania. Ekonóm Navarro, ktorý je zástancom nekompromisný hospodárskej politiky voči Číne, podľa nich môže vážne ohroziť americko-čínskej obchodnej vzťahy, píše agentúra AP. "Skutočnosť, že zvolený prezident USA Trump menoval do čela obchodnej rady ekonóma Navarra, vzbudzuje vážny dôvod na obavy. Jeho odmietavý postoj k Číne je známy ... Akákoľvek snaha ohroziť hospodárske vzťahy medzi Čínou a USA spôsobí obom krajinám značné straty," napísal denník China Daily, ktorý cieli predovšetkým na zahraničné čitateľa. Podobné varovanie vydal aj list Global Times, ktorý je napojený na čínsku vládnucu komunistickú stranu. "Vymenovanie (Navarru) v žiadnom prípade nie je dobrou správou. Čína si musí uvedomiť, že Trumpov tím naďalej voči Číne zaberá tvrdý postoj. Je nutné sa zbaviť všetkých ilúzií a pripraviť sa na útok zo strany Trumpovej administratívy," napísal. Čínske ministerstvo obchodu podľa agentúry Reuters na Navarru naopak reagovalo upozornením, že je potrebné zachovať dobré obchodné vzťahy medzi oboma štátmi bez ohľadu na to, kto je pri moci. Podľa Trumpovho tímu pre prevzatie prezidentskej funkcie novovytvorená Národná rada pre obchod "dodala, že Trump chce urobiť americký priemysel opäť veľkým". Navarro, ktorý Trumpovi radil v priebehu prezidentskej kampane, v minulosti hovoril o takzvanej "hospodárskej vojne s Čínou", píše Reuters. Šesťdesiatsedemročný ekonóm je autorom knihy Smrť z rúk Číny: Ako Amerika stratila svoju priemyselnú základňu. Zvolený prezident sa k Číne tiež vyjadroval kriticky. Obvinil ju napríklad z úpadku amerických tovární, v dôsledku ktorého prišlo mnoho Američanov o prácu. Trump tiež pohrozil, že nechá na čínske výrobky uvaliť vysoké clo a osočil Peking z toho, že príliš manipuluje so svojou menou.


V Jekaterinburgu protestovali proti rušeniu priamej voľby starostu

Na demonštrácii sa zúčastnil aj starosta Jevgenij Rojzman.

JEKATERINBURG. Tisíce ľudí protestovali v pondelok v Jekaterinburgu, štvrtom najväčšom ruskom meste, proti plánu zrušiť priamu voľbu starostu. Informovala o tom agentúra AP. Na proteste sa zúčastnil aj starosta uralského Jekaterinburgu Jevgenij Rojzman. Vyzval na verejný odpor proti plánu, aby starostu vymenovali poslanci parlamentu Sverdlovskej oblasti. Poslanci budú tento krok zvažovať už v utorok. Rojzman (55), ktorého zvolili za starostu na päť rokov v roku 2013, tvrdí, že zrušenie priamej voľby bude útokom na demokraciu a poškodí to aj záujmy mesta. Rojzman je jediným regionálnym predstaviteľom, ktorý sa odvážil otvorene kritizovať prezidenta Vladimira Putina a chváliť jeho najhlasnejšieho kritika, opozičného vodcu Alexeja Navaľného, dodala AP.


PO STOPÁCH DÁVNEJ BRATISLAVYBratislava bola druhým miestom, kde sa vyrábalo šampanské

Perlivý mok z prešporských pivníc si obľúbila uhorská smotánka a prerazil aj v cisárskej Viedni.

Vladimír Tomčík, historik, združenie Devínska brána Pri zrode šampanského vína bol francúzsky mních Dom Perignon, to je všeobecne známe. Menej známou skutočnosťou však je, že druhým miestom (po Francúzsku), kde si fajnšmekri mohli pochutnať na tomto lahodnom nápoji boli práve naši predkovia v Prešporku, dnešnej Bratislave. Zámerne hovorím o šampanskom, lebo vtedy to ešte nebola chránená značka. Dnes by sme povedali, že to bolo šumivé víno vyrábané tradičnou šampanskou metódou. Pri zrode prvého bratislavského šampanského treba hľadať ženu. Podľa legendy sa v našom meste po ťažení do Ruska liečil zranený napoleonský vojak Johann Evangelista Hubert a v lazarete ho ošetrovala krásna Paulína. Keďže mal pochádzať z okolia mesta Champagne, poznal aj technológiu výroby sektu. Jeho láska k ošetrovateľke spolu s vynikajúcim malokarpatským vínom spôsobili, že tu zostal aj po vyliečení a založil firmu na výrobu perlivého vína. Pravdou asi bude, že Paulína bola krásna, lebo s tým, že by princezná bola škaredá, ste sa v legende či rozprávke asi ešte nestretli. Skutočnosť však bola menej romantická. Firmu na výrobu šumivého vína v roku 1825 založili dvaja prešporskí mešťania: Johann Fischer a Michael Schönbauer. Fischer bol obchodník s koloniálnym tovarom a vínom, Schönbauer zase chirurg v mestskom lazarete. Ich podnik mal sídlo na Krajinskej ceste, dnešnej Radlinského ulici, kde teraz stoja budovy Slovenskej technickej univerzity a presne kopíroval francúzske výrobné postupy. Aj vďaka tomu si perlivý mok z prešporských pivníc rýchlo získal obľubu nielen u miestnej či budapeštianskej smotánky, ale prerazil aj medzi elitou v cisárskom meste Viedeň. A nasledovali mnohé ocenenia – zlatá medaila vo Viedni, prvá cena na svetovej výstave v Paríži v roku 1876, takisto aj na miléniovej výstave v Budapešti. Hubert sa ako spolumajiteľ objavuje v dokladoch až v roku 1875, celú firmu získal o dva roky. Na prelome storočí jeho podnik dodával na trh tri druhy: Gentry Club extra dry, Gentry-Club Triple sec a City sec Hubert. Len na porovnanie: József Törley v dnešnom Maďarsku začal vyrábať šumivé víno v roku 1882, moravská značka Bzenec vznikla v roku 1875 a český Mělník až v roku 1900. Ďalšími výrobcami sektu boli v našom meste František Moric Schiller, Eduard Zechmeister, šampanské s futuristickým názvom Elektronique produkovala firma Eschés Társa. Najväčším konkurentom však bol Jakub Palugyay, ktorého firma sa stala najznámejším vinárskym podnikom v celej monarchii a fľaše Chateau Palugyay boli také vyhľadávané, že sa dostali aj do vinotéky na Titaniku.


Ruská hliadka strieľala na severokórejské plavidlo, o život prišiel rybár

Ďalších osem ľudí pri incidente utrpelo zranenia.

MOSKVA. Ruská pohraničná stráž v sobotu s použitím strelných zbraní zadržala severokórejskú rybársku loď. Pri incidente prišiel o život severokórejský rybár a ďalších osem ich utrpelo zranenia. Podľa ruskej Federálnej bezpečnostnej služby (FSB), ktorej podlieha aj pobrežná a pohraničná stráž, sa incident odohral v sobotu ráno, keď severokórejské plavidlo preniklo do ruských vôd v Japonskom mori. Vo vyhlásení FSB sa uvádza, že na palubu severokórejského plavidla bola vysadená hliadka ruskej pohraničnej stráže, ktorá mala za úlohu vykonať obhliadku. Severokórejčania sa však k Rusom správali agresívne, snažili sa zmocniť sa ich zbraní a pokračovať v plavbe do severokórejských vôd. Zabránila im v tom až guľometná paľba z ruskej sprievodnej lode FSB, ktorá poškodila kormovú časť plavidla KĽDR, a následne aj streľba z ručných zbraní. Posádku lode z KĽDR tvorilo 48 osôb - občanov KĽDR. Hliadka ruskej pohraničnej stráže na lodi objavila "nelegálne získaný vodný biologický materiál," informovala agentúra AP.


Klienti cestovky Thomas Cook môžu na peniaze čakať aj dva mesiace

Klienti, ktorí platili bezhotovostne, priamo z bankového účtu, dostanú peniaze späť do 14 dní.

LONDÝN. Klienti skrachovanej cestovnej kancelárie Thomas Cook budú možno musieť čakať na refundácie aj dva mesiace. Uviedol to v pondelok britský úrad pre civilné letectvo (CAA). Klienti, ktorí platili bezhotovostne, priamo z bankového účtu, dostanú peniaze späť do 14 dní, ale ostatní si budú musieť počkať až 60 dní, pričom na platby čaká približne 360.000 zákazníkov. Program refundácií pre klientov Thomas Cook je podľa CAA trikrát väčší ako predchádzajúce programy. Od 7. októbra bude spustený on-line systém pre refundácie, aby príslušné úrady zvládli očakávaný obrovský dopyt. "Dúfame, že vrátime platby do 60 dní od prijatia platného formulára na vrátenie," uviedol CAA. Refundácie za dovolenkové balíky rezervované u Thomas Cook, ktoré tvorili väčšinu jeho ponuky, spadajú pod fond ATOL. Prispievajú doňho povinne všetky britské cestovné kancelárie. Približne 100.000 zákazníkov spoločnosti Thomas Cook uhradilo svoju budúcu dovolenku priamo z účtu, zvyšných 265.000 použilo iné spôsoby platby, ako sú kreditné a debetné karty. CAA má na starosti dopravu zákazníkov Thomas Cook, ktorí uviazli na dovolenkách v zahraničí. Ide o najväčšiu repatriáciu v Británii od druhej svetovej vojny. Náklady stále vyhodnocujú príslušné vládne úrady, ale počiatočné odhady naznačujú, že to bude dvojnásobok sumy 50 miliónov GBP (56,32 milióna eur), ktoré stála repatriácia klientov Monarch Airlines po kolapse v roku 2017. CAA uviedol, že už dopravil späť do Británie dve tretiny dovolenkárov a ďalších 43.000 sa chystá dostať domov do 6. októbra. Medzi ďalšie neznáme číslo patria výdavky na nevyplatené mzdy a odstupného pre 9000 zamestnancov Thomas Cook, ktorí prišli o prácu. Tento účet budú musieť zaplatiť daňoví poplatníci. Minulý týždeň začal výbor britského parlamentu pre podnikanie vyšetrovať kolaps Thomas Cook a žiada vedenie spoločnosti, aby sa dostavilo a vysvetlilo, čo sa stalo. Poslanci majú v úmysle zamerať sa na odmeny manažmentu a postup audítorov. Aj ministerka pre podnikanie Andrea Leadsomomová vytvorila pracovnú skupinu. Nové správy naznačujú, že odmietla hovoriť so šéfmi Thomas Cook týždeň pred krachom, keď sa snažili získať garancie od vlády na uspokojenie svojich veriteľov. (1 EUR = 0,88778 GBP)


Predseda snemovne Paul Ryan nepodporí Trumpa

Ryan nebude obhajovať Trumpa a ani s ním nebude vystupovať v kampani.

WASHINGTON. Vplyvný republikánsky predseda Snemovne reprezentantov USA Paul Ryan nebude do nadchádzajúcich prezidentských volieb podporovať v kampani kandidáta republikánov Donalda Trumpa a namiesto toho sa zameria na udržanie republikánskej prevahy v Kongrese. Ryan to v pondelok podľa agentúry AP vyhlásil počas konferenčného telefonického rozhovoru s republikánskymi členmi Snemovne reprezentantov. Trump sa na Twitteri proti Ryanovmu postoju ohradil a vyzval ho, aby nemárnil čas tým, že proti nemu bude bojovať. Paul Ryan začiatkom júna po dlhom váhaní oznámil, že v novembrových voľbách bude hlasovať za Trumpa. V pondelok svojim kolegom podľa zdrojov AP povedal, že jeho postoj neznamená stiahnutie podpory Trumpovi, ale že straníckeho prezidentského kandidáta nebude obhajovať a ani s ním nebude vystupovať v kampani. "Paul Ryan by mal venovať čas skôr vyrovnaniu rozpočtu, pracovným miestam a nelegálnemu prisťahovalectvu a nemárniť ho bojom s republikánskym prezidentským kandidátom," napísal Trump. Ryanova hovorkyňa podľa Reuters oznámila, že predseda snemovne chce čas do volieb využiť na to, aby Republikánska strana nestratila kontrolu nad dolnou komorou Kongresu. Ryan podľa médií svojim kolegom povedal, že nemieni vypísať demokratke Hillary Clintonovej bianko šek, takže bude v nadchádzajúcom mesiaci agitovať za republikánskych kandidátov do Kongresu. V novembri budú Američania voliť nielen prezidenta, ale aj všetkých 435 členov Snemovne reprezentantov, 34 zo stovky senátorov a viac ako desiatku guvernérov. V prípade Kongresu, ktorého obe komory sú teraz pod kontrolou republikánov, nie je vylúčený úspech Demokratickej strany.


Ukrajina ukončila protiteroristickú operáciu v Donbase

Ruské ministerstvo zahraničných hovorí o príprave na novú vojnu.

KYJEV. Ukrajina v pondelok oficiálne ukončila protiteroristickú operáciu (ATO) v Donbase. Namiesto nej spustila v regióne operáciu spoločných síl (OOS). Minister obrany Stepan Poltorak predtým nevylúčil, že po ukončení ATO sa začne ofenzíva armády v Donbase, poznamenala agentúra UNIAN. Zmena formátu ATO na OOS je zakotvená v tzv. zákone o reintegrácii Donbasu, ktorý prezident Petro Porošenko podpísal 20. februára 2018. Za veliteľa OOS vymenoval Porošenko 16. marca prvého zástupcu veliteľa pozemných síl Serhija Najeva. Veliteľstvo OOS bude oprávnené regulovať situáciu vo vojnovej zóne na východe Ukrajiny. Budú mu podriadené nielen útvary ozbrojených síl, ale všetky bezpečnostné zložky a orgány činné v trestnom konaní, ktoré sa nachádzajú na území Doneckej oblasti a Luhanskej oblasti - napríklad pobočky ministerstva vnútra a štátnej polícia. Navyše podľa novej legislatívy sa veliteľ OOS podieľa na rozmiestnení síl a rozvoji pohotovostných plánov na použitie armády a obranných síl. Má tiež právo priamo podávať správu prezidentovi o pripravenosti a plnení úloh, ktorá má OOS. Zákon "o osobitných aspektoch štátnej politiky na zabezpečenie štátnej zvrchovanosti Ukrajiny v dočasne okupovaných oblastiach v Doneckej a Luhanskej oblasti", tzv. zákon o reintegrácii Donbasu, predpokladá aj použitie vojenskej sily, aby sa dostali späť pod kontrolu Ukrajiny. Zákon neobsahuje nijaký odkaz na minskú mierovú dohodu, ktorá zakotvuje opatrenia na urovnanie konfliktu na východe Ukrajiny. Ruské ministerstvo zahraničných vecí deklarovalo, že spomínaný zákon možno považovať za prípravu na novú vojnu.


STĹPČEK PETRA SCHUTZAModlime sa za výsledok francúzskych volieb

Jeden z dvojice Macron – Fillon do druhého kola je európska modlitba dňa.

Väčšmi než prvým kolom týchto volieb prezidenta Francúzi Európe nehrozili azda od Napoleona. Prieskumy hovoria, že duo Mélenchon – Le Penová je ako dvojica víťazov takmer rovnako reálne ako kombinácie s Macronom či Fillonom. Hororový výsledok, ktorým by finále komunistu a nacionalistky nesporne bolo, by síce neviedlo rovno k rozpadu EÚ – do podpory v parlamente, ktorú potrebujú, budú mať zrejme ďaleko, ale k chronickej destabilizácii celkom iste. Ak v nedeľu postúpia títo dvaja, päť scenárov Junckera, či „viacrýchlostné“ spresnenie zo summitu v Ríme (a podobne) sa cez noc na pondelok obrátia v zdrap papiera. Pohľadom zo Slovenska je najlepšou voľbou Macron, ktorý znamená viacmenej status quo pre Francúzov, Úniu i Slovensko v nej. Výrazne horší „model“ je aj Fillon, ktorého trhovo konformný ekonomický program znehodnocuje úzka väzba na Rusko a Putina. Jeden z dvojice Macron – Fillon do druhého kola, kde už extrémist(k)u zrejme porazia, je európska modlitba dňa.


Libanonskí vojaci zvíťazili nad IS, vztýčili španielsku zástavu

BEJRÚT. Na pamiatku obetí útokov v Barcelone a letovisku Cambrils zaviala španielska vlajka aj na jednom z pahorkov v sýrsko-libanonskom pohraničí. Vztýčili ju tam v sobotu libanonskí vojaci po víťazstve nad jednotkami Islamského štátu (IS). K zodpovednosti za štvrtkové útoky v Barcelone a Cambrilse, sa prihlásil práve IS. Pri útokoch prišlo o život 14 ľudí a ďalších vyše 120 ich bolo zranených. Libanonská armáda podporovaná Spojenými štátmi začala v sobotu ofenzívu v oblasti pri hranici so Sýriou, ktorú chce zbaviť prítomnosti militantov IS. Sýrske vládne sily a spriaznené libanonské hnutie Hizballáh predtým ohlásili podobnú ofenzívu v pohorí Kalamún na sýrskej strane hranice. Hovorca libanonskej armády dnes informoval, že libanonským jednotkám sa od IS podarilo dobyť už dve tretiny územia s rozlohou asi 120 km2, ktoré doteraz ovládali islamisti. Toto úspešné vojenské ťaženie má však na libanonskej strane prvé obete. Hovorca libanonskej armády Fádi Buajd dnes uviedol, že pri výbuchu míny nastraženej pri ceste zahynuli traja vojaci. Štvrtý príslušník posádky obrneného vozidla pri výbuchu utrpel zranenia a jeho stav je kritický. Armádny hovorca však dodal, že libanonským jednotkám sa včas podarilo zneškodniť iné vozidlo a motocykel, ktoré riadili samovražední atentátnici z radov IS. K ofenzíve v libanonsko-sýrskom pohraničí dochádza v čase, keď IS stráca územie aj v Iraku i v sýrskom vnútrozemí. Okrem toho iracká armáda dnes ráno začala pozemnú vojenskú ofenzívu proti IS s cieľom prevziať kontrolu nad mestom Tal Afar západne od Mósulu.